
       סימוכין:  88792317
לכבוד 
ד"ר לוי שמואל
מנהל רפואי
בי"ח "נאות המושבה" (קוד מוסד 237G3)
רח' הפטיש 6

נס ציונה  49560
ד"ר  לוי הנכבד,
הנדון :  סיכום הבקרה בבי"ח "נאות המושבה" 
1. בתאריך  13.6.2017 נערכה בקרת פתע לחידוש רישוי בבית החולים  מטעם האגף 
לגריאטריה. 
2. מטרת הבקרה הייתה לבחון את הטיפול הרפואי, הסעודי, ושל שאר מקצועות הבריאות וכן השירותים האחרים הניתנים לחולים המאושפזים בבית - החולים.
3. המנהל הרפואי:
ד"ר שמואל לוי  
מ.ר. 014634
4. להלן הרכב הצוות ותחום בקרתו  :

· רפואה


-
ד"ר לאוניד גולדנשטיין, גריאטר מחוזי, מחוז מרכז.
· טיפול סיעודי

-
גב' גילה כזום, אחות מפקחת ארצית בגריאטריה.

                                              -          דר' דורית רובינשטיין, אחות מפקחת ארצית בגריאטריה.
· תזונה


-
גב' יוספה כחל מרכזת תחום ארצי בגריאטריה .
·      גב' סיגלית לבונסקי, מרכזת תחום בקרה ארצי בגריאטריה.
· פיזיותרפיה

-
גב' חנה קפקא, מרכזת תחום בקרה ארצי בגריאטריה.
·      גב' ענת צח, מרכזת תחום בקרה ארצי בגריאטריה.
· ריפוי בעיסוק

-
ד"ר מעיין כץ, מרכזת תחום ארצי בגריאטריה.
· עבודה סוציאלית

-
לא התקיימה בקרה. 
· קלינאות תקשורת
-
גב' אורלי ברגרזון ביטון – ס. קלינאית תקשורת ארצית.
· רוקחות


-
לא התקיימה בקרה.
· בריאות הסביבה

-
מר גרגורי רודשטיין,  סגן מפקח ארצי לבריאות הסביבה.
· תשתיות ותחזוקה

-
מר חיים פרקש, מרכז תחום בקרה ארצי בגריאטריה.





כ ל ל י   :

בי"ח "נאות המושבה" הינו מוסד ותיק (מאז 2003) אשר התרחב במהלך השנים. מבנה חדש נוסף נפתח בינואר 2017 ונוספו סוגי מחלקות חדשות: גריאטריה שיקומית והנשמה ממושכת. המבנה הישן מתוחזק ומאובזר היטב, המבנה החדש מאובזר בציוד חדיש ומשוכלל ומשרה אווירה ביתית נעימה, לשני המבנים מרפסות חצר מטופחת ומאובזרות היטב.  הגג של המבנה החדש יפה ומטופח מאד ומאובזר בריהוט גן. לבית החולים שני אישורי כבוי אש. למבנה הישן אישור כיבוי אש עד 22.12.2017. למבנה החדש עד 2.3.2018. לבית החולים תעודת כשרות. 

לבית החולים רישיון ל- 402 מיטות לפי החלוקה הבאה:
	שם המחלקה
רישיון
	שם המחלקה בבית החולים
	מספר מיטות ברישוי
	מספר מאושפזים בפועל

	סיעודית א
	מבנה ישן
	36
	36

	סיעודית ב
	מבנה ישן
	36
	36

	סיעודית ג
	מבנה חדש
	36
	40

	סיעודית ד
	מבנה חדש
	36
	37

	סיעודית ה
	מבנה חדש
	36
	40

	תשושי נפש א
	מבנה ישן
	30
	31

	תשושי נפש ב
	מבנה ישן
	30
	31

	תשושי נפש ג
	מבנה ישן
	30
	30

	סעוד מורכב תומך א
	מבנה ישן
	36
	37

	סיעוד מורכב תומך ב
	מבנה ישן
	36
	38

	גריאטריה שיקומית
	מבנה חדש
	36
	40

	הנשמה ממושכת 
	מבנה חדש
	24
	13

	סה"כ
	
	402
	407


הבקרה נערכה מדגמית במחלקות הבאות: סיעודית ה', תשושי נפש א', סיעוד מורכב תומך א', גריאטריה שיקומית והנשמה ממושכת.
בבית החולים מתקיימים תהליכים מוסדיים במניעת זיהומים ובטיפול נאות בנשאי חיידקים עמידים. יש להמשיך ולהעמיק את בקרת הפנים בנושא. בית החולים דואג לחיסון העובדים, יש לרכז את הנתונים.
מצ"ב נספח א' - טבלה הכוללת הערכות צוות הבקרה, נספח ב' בו פירוט ממצאי בקרה, נספח ג'- פירוט כ"א ונספח ד' – רמת איכות הטיפול.
המנהל  הרפואי מתבקש להעביר עותק מדו"ח זה  לשאר חברי הנהלת המוסד (למנהל האדמיניסטרטיבי ולמנהלת הסיעוד- אחות ראשית).
על הנהלת המוסד להודיע ללשכת הבריאות נפתית רחובות, ולאגף גריאטריה במייל pniot.geriatrya@MOH.GOV.IL, על תכנית תיקון התחומים לשיפור וזאת תוך חודש ימים מעת קבלת הדו"ח.
 לשכת בריאות נפתית רחובות מתבקשת לוודא תיקון הליקויים כפי שמצוינים.
בברכה, 

          מר חיים פרקש  
        ראש צוות הבקרה




         ד"ר אירית לקסר

 



                                    מנהלת המחלקה לסטנדרטים ואכיפה
העתקים:
מר משה בר סימן - טוב, מנכ"ל משרד הבריאות, ירושלים.
ד"ר ורד עזרא, ראש מנהל רפואה , משרד הבריאות, ירושלים.
ד"ר אהרון כהן, ראש אגף לגריאטריה, משרד הבריאות, ירושלים.
ד"ר י. לוטן, מ"מ הממונה על הרישוי, משרד הבריאות, ירושלים.

ד"ר פנחס ברקמן, מנהל המחלקה  לשירותים מוסדיים, אגף לגריאטריה, ירושלים.
ד"ר מרינה פוליאקוב, רופאה נפתית, לשכת בריאות נפתית רחובות.
ד"ר ליאוניד גולדנשטיין, גריאטר  מחוזי , לשכת בריאות מחוזית, מחוז מרכז.  
מר יוחנן סמואל, מרכז בכיר לנתוני בקרה ואיכות בגריאטריה, אגף גריאטריה, ירושלים.
גב' צפי הלל- דיאמנט, ממונה על יישום הסטנדרטים בגריאטריה, משרד הבריאות, ירושלים.
גב' אתי מרקוביץ, ממונה תאום ארגון ובקרה, אגף לגריאטריה, משרד הבריאות,  תל-אביב.

צוות בקרה ארצי.
נספח א' – ריכוז ציוני בקרה במחלקות השונות
	טווח ציון      
סוגי מחלקות
	*רפואה
	סיעוד
	תזונה
	פיזיותרפיה
	ריפוי בעיסוק
	בריאות הסביבה

	
	6
	5
	4
	3
	2
	1
	6
	5
	4
	3
	2
	1
	6
	5
	4
	3
	2
	1
	6
	5
	4
	3
	2
	1
	6
	5
	4
	3
	2
	1
	6
	5
	4
	3
	2
	1

	 סיעודיים
ותשושי נפש
	X
	
	
	
	
	
	
	X
	
	
	
	
	
	X
	
	
	
	
	X
	
	
	
	
	
	X
	
	
	
	
	
	
	
	
	
	
	X

	סיעוד מורכב תומך
	
	
	
	
	
	
	
	X
	
	
	
	
	
	X
	
	
	
	
	X
	
	
	
	
	
	
	X
	
	
	
	
	
	
	
	
	
	X

	גריאטריה שיקומית  
	X
	
	
	
	
	
	
	X
	
	
	
	
	
	
	X
	
	
	
	X
	
	
	
	
	
	
	
	X
	
	
	
	
	
	
	
	
	X


 

*מח' לסיעוד מורכב תומך לא נבדקה. 



לא התקיימה בקרה בתחומים עבודה סוציאלית ורוקחות
	הציון
	טווח הציון
	הערכה מילולית

	1
	1-65
	נכשל

	2
	66-72
	טעון שיפור רב

	3
	73-79
	טעון שיפור

	4
	80-86
	טוב

	5
	87-93
	כמעט טוב מאוד

	6
	94-100
	טוב מאוד


1.  
רפואה  :


מח' סיעודיות/תשושי נפש:   98%

מח' לסיעוד מורכב תומך :   לא נבדק

מח' לגריאטריה שיקומית: 94%


מח' להנשמה ממושכת : ללא ציון 
בקרת העבודה הרפואית במוסד כוללת את התחומים הבאים :

1. עבודת המנהל הרפואי.

2. קבלה רפואית.

3. סיכום תכנית הטיפול בקבלה.

4. מעקב רפואי שוטף.

5. מתן הוראות רפואיות ותרופות לפי הנהלים.

6. מעקב בדיקות מעבדה.

7. בדיקה תקופתית.

8. ישיבות צוות רב מקצועי.

9. מעקב, רישום ומסקנות מדוחות אירועים חריגים (נפילות).

10. רפואה מונעת.

11. סיכומי חולים שעזבו את המוסד.

12. ייעוץ ותקשורת בין הרופא לשאר הצוות.
החוזקים בעבודת הרפואה:

עבודת המנהל הרפואי:

· הכשרת מנהל רפואי: מומחה בגריאטריה.
· הסדר ייעוץ רפואי (לא גריאטרי) קבוע.
· הכרת החוזרים והנהלים של משרד הבריאות ושל אגף לגריאטריה: טובה וכוללת הכנת נהלים פנימיים. 
· יישום התחומים לשיפור מהבקרה הקודמת: מלא.
איכות הרשומה בקבלה הרפואית של המטופל:

· הערכה קוגניטיבית : מלאה (בכלי מתוקף)
· הערכה תפקודית: מלאה (בכלי מתוקף)
הוראות רפואיות והוראות למתן תרופות:

· הוראה רשומה כראוי וחתומה על ידי הרופא : באופן מלא.
רפואה מונעת ורפואה פליאטיבית:

· ביצוע מדיניות לחיסוני שפעת ופנוימוקוק למטופלים: מלא.
· מוודא מתן חיסונים קבועים ותקופתיים לצוות המטפל (חדש וותיק) ונותן לצוות הסברים: מלא.

מח' לגריאטריה שיקומית : 
מופעלת מחלקה חדשה, מס' חודשים בלבד. צוות הרפואי מנוסה בתחום הגריאטריה, פועל יועץ רופא שיקום.
מתקבלים חולים לשיקום נוירולוגי לאחר אירוע מוחי, שיקום אורתופדי לאחר החלפות פרקי הירכיים וברכיים.
מתבצעות קבלות חולים חדשים איכותיות, כולל בדיקה גופנית מלאה, אנמנזה טובה, מידע על טיפול תרופתי קבוע.
ברשומה רפואית ניתנה התייחסות לצורך בשינוי טיפול, הוראות לטיפול תרופתי ניתנות בהתאם לדרישות המשרד. מתבצע יעוץ רופא שיקום תדיר עם תיעוד מלא.
קיים קשר טוב בין אנשי הצוות. 
מתקיימות ישיבות צוות רב מקצועי לגבי כל חולה.
תחומים לשיפור ותיקון:
מומלץ לשפר התייחסות לשינוים במצב הקוגניטיבי של החולים, לרבות שלילת מצבי בלבול לאחר הניתוח.
מומלץ לקבוע יעדי שיקום תוך תיעוד בישיבת הצוות.
מח' להנשמה ממושכת :  
המחלקה פועלת כחודש ימים, מאושפזים 13 חולים. המחלקה מנוהלת ע"י רופאים בעלי ניסיון רב בתחום הנשמה כרונית וגריאטריה. לכל החולים קבלה מלאה, כולל תכנית טיפול עם פוטנציאל לגמילה. התייחסות רצינית לתסמונות גריאטריות. 
טרם נערכו ישיבות צוות, מאחר והמחלקה פעולת מעט זמן. מורגש שישנו קשר טוב עם העברת מידע בין אנשי הצוות.
2.  
טיפול סיעודי  :


 

 מח' סיעודיות ותשושי נפש –  89% 
            מח' לסיעוד מורכב תומך – % 90
 מח' לגריאטריה שיקומית – 92% 

מח' להנשמה ממושכת – ללא ציון
נושאים מבוקרים – התייחסות לנושאים וקריטריונים בכלי הבקרה:
 
1. כוח אדם.  

2. אומדן סעודי ורשום.
3. תכנית טפול בקבלה לאשפוז.
4. מעקב סעודי.  

5. תרופות.
6. הבטחת סביבה בטוחה.
7. תקשורת.
8. הזנה והאכלה.
9. הפרשות.
10. היגיינה אישית ולבוש.
11. שמירת שלמות העור.
12. תנועתיות ותנוחה.
13. קשר עם המשפחה.
14. עדכון מקצועי.
15. הדרכה והערכת צוות.
16. טיפול בכאב.
17. זכויות החולה.
התרשמות כללית:
צוות העובדים במוסד יציב ותחלופת הצוות היא נמוכה. מנהלת הסיעוד וסגניתה הן אחיות וותיקות בתפקיד, עם ידע וניסיון בתחום גריאטריה. בשנה האחרונה גם מונתה מפקחת קלינית על המחלקות. קיימת תשתית מקצועית והטפול הסיעודי ניתן ברמה כללית טובה. חלק מהאחיות האחראיות במחלקות יצאו להכשרות פורמאליות בנושאים שונים. כן מונו אחיות כנאמנות נושא בתחומים מרכזיים העוסקות בפיתוח וקידום התחומים עליהם הן ממונות. המוסד ממוחשב והעובדים מתקשרים באמצעות המחשב בצורה תקינה. קיים שיתוף פעולה טוב בין חברי הצוות השונים לבין הצוות הסיעודי. חשוב לציין שהערכות המוסד לקליטה מסיבית של מטופלים ממוסד אחר מספר ימים קודם הייתה טובה והטיפול הסיעודי לא נפגע.
כוח אדם: 

תקינת אחיות  ומטפלים במח' סיעודיות, גריאטריה שיקומית והנשמה ממושכת: 
בהתאם לתקינה הנדרשת.

תקינת אחיות ומטפלים במח' לסיעוד מורכב תומך : יש להשלים בכל מח' את תקינת האחיות בתקן נוסף בכל מח', מטפלים בהתאם לתקינה הנדרשת.
חוזקים של המוסד:

1. הנהלת המוסד – חשוב לציין שהנהלת המוסד תומכת בקידום המקצועי של צוות האחיות ומשקיעה בפיתוח הצוות. אחיות ומטפלים נשלחים לימי עיון והכשרות מקצועיות בתחום גריאטריה. הידע הנרכש מהווה משאב חשוב ויש לו יישום בתוך עבודת הצוות במוסד. 
2. אמנת שירות – המוסד ביצע תהליך עם העובדים לשיפור השירות למטופלים בתוך המוסד. במסגרת התהליך העובדים בחרו ערכים מובילים בתחום של שיפור השירות. נבחרו ערכים של שוויון, מתן כבוד, רגישות, זמינות ולקיחת אחריות. המוסד שואף לבסס את העשייה על פי אמות מידה אלה. הערכים שנבחרו גובשו לכתיבת אמנת שירות כללי רשתית.

3. וועדות מוסדיות – קיימות וועדות מוסדיות בתחומים שונים כגון וועדה לניהול סיכונים, וועדה למניעת אלימות, וועדה למניעת זיהומים. קיימת וועדת תרבות שדואגת לפעילות פנאי ונופש של העובדים במוסד. הוועדות המוסדיות פעילות ופעילותן מתועדת בפרוטוקולים פנים מוסדיים של דיוני הוועדות. 
4. מניעת זיהומים – יש אחות הממונה על תחום מניעת זיהומים אשר עברה הכשרה פורמאלית בתחום זה. מתבצעות הדרכות לצוות העובדים בתחום של שמירה על היגיינה של הידיים.  מתבצעות תצפיות על רחיצת ידיים בכלים מובנים.  קיימים פרוטוקולים של הוועדה למניעת זיהומים. התקיים קורס הכשרה למטפלים בתחום של מניעת זיהומים. הקורס תורגם לשפות שונות. הדרכות נעשות גם לאנשי מקצוע ממקצועות הבריאות. 
תחומים לשיפור ותיקון ברמה המוסדית:
1. כללי –הערות מבקרה קודמת לא טופלו, או טופלו באופן חלקי.
2. טיפול פליאטיבי - לכל מטופל חדש שמתקבל במוסד במח' סיעודיות ותשושי נפש נעשה שאלון להערכת סימפטומים עבור מטופל פליאטיבי כחלק מאנמנזה סיעודית. מומלץ לבצע זאת גם במח' לסיעוד מורכב תומך ובמח' להנשמה ממושכת. 
3. מעקב פצעים- יש אחות נאמנת נושא בתחום של מניעת פצעים, יש לנהל רישום תקופתי של כלל הפצעים במוסד. אין להסתפק במעקב וייעוץ פרטני בלבד. יש לקיים גם מעקב ומיפוי ברמה המוסדית. מיפוי פצעים מסודר נעשה פעם אחרונה במחצית ראשונה של שנת 2016.
4. דוח אירוע חריג - לאחר אירועים חריגים נרשמים דוחות אירוע חריג ויש גם רישום מסקנות. קיים רישום מסקנות ראשוניות שננקטו ברמה מחלקתית מייד לאחר התרחשות האירועים ובנוסף יש הערות של הנהלת המוסד, יש לקיים דיון על המקרים החריגים ולרשום מסקנות רוחביות בצורה מושכלת (ראו הערה מבקרה קודמת).
5. מניעת זיהומים- בעת הבקרות חשוב לתעד התייחסות להערות הבקרה הפנים מוסדית בנושא של מניעת זיהומים. מתבצעים 2 מבחנים של מעקב בתחום מניעת זיהומים, כלי של 5 רגעים וכלי נוסף שנקרא "טופס מניעת זיהומים". יש לרשום התייחסות לליקויים שנמצאו בבקרות הפנים מוסדיות.
6. שיחות עם משפחות מטופלים - אחות אחראית בכל המחלקות צריכות לתעד את השיחות שהן מקיימות עם משפחות המטופלים ברשומות סיעודיות.
7. חיסונים - קיימת מדיניות של חיסון עובדים, כל עובד חדש מקבל דף טיולים וצריך להשלים חיסונים בטווח של חודש ימים. מאחר ומדובר במוסד גדול צריך לבצע ריכוז של הנתונים בטבלה. בנוסף לכך , צריך לבצע מיפוי של חיסון נגד שפעת ברמה המוסדית מידי שנה.
מחלקות סיעודיות ותשושי נפש

חוזקים של המחלקות: 
1. חלק מהמחלקות נמצאות במבנה הישן וחלק נפתחו במבנה החדש.
2. המחלקות היו נקיות, מאווררות, האווירה חמה וביתית. 
3. במחלקה סיעודית ה', מחלקה חדשה יחסית, בה בוצעה הבקרה, הצוות מכיר היטב את המטופלים ומשפחותיהם, האוירה טובה ונינוחה. 
4. המטופלים לבושים בבגדים נקיים ומסודרים התואמים לעונה 
5. ביום הבקרה מרבית המטופלים שוהים מחוץ לחדרים, חלקם גם היו מחוץ למחלקה בליווי בני משפחה. 
תחומים לשיפור ותיקון:
1. כללי - עישון של מטופלים - במחלקה לתשושי נפש א' יש לקבוע מסגרת בטוחה יותר המאפשרת למטופלים מעשנים לעשן. יש לדאוג להשגחה על המטופלים המעשנים. יש לתעד ברשומות סיעודיות, המיקום והאופן שבו מבוצעת ההשגחה.
2. אומדן סיעודי ולקיחת אנמנזה- יש להקפיד לציין את האבחנות, מצב תפקודי קודם והטיפול התרופתי של המטופלים, טרם אשפוזם בבית החולים. מרכיבים אלו מהווים חלק משמעותי בקביעת מצב המטופל והחלטה על אילו אומדנים לבצע. 
3. תכניות טיפול - חשוב  להתייחס לכל הבעיות הייחודיות של המטופל, כמו כאב,  ירידה במשקל, עצירות ועוד. יש לפעול לעדכון התוכנית ולהעריך את ההתערבות בתדירות משתנה בהתאם לטיב הבעיה ולשינוי במצב המטופל (ראו הערות מבקרה קודמת). במחלקה לתשושי נפש א' יש לציין אצל מטופלים שסובלים מבעיה של שוטטות, את הטכניקות והאמצעים שננקטים כדי להפחית שוטטות ואי שקט.
4. מעקב ודווח סעודי – יש להקפיד לעקוב ולדווח באופן רציף אחר מטופלים שמצבם לא  יציב. כמו מטופלים לאחר אירוע חריג כמו נפילה וחבלה, או כאלו המקבלים טיפול קבוע נגד כאבים ועדיין מתלוננים על כאב.
5. הבטחת סביבה -  בדווח על אירועים חריגים,  יש להקפיד על מילוי כל הפרטים, לדווח למשפחה, לציין למי דווח. אמצעים לאוריינטציה - במחלקה לתשושי נפש א'  יש להוסיף בשטחים הציבוריים ובחדרי האשפוז אביזרים ואמצעים לשיפור התמצאות במרחב. בלילה, במידה ונדרשת הגבלת מטופלים, יש לדאוג לשימוש באמצעי הגבלה בטיחותיים, שלא יפגעו בשלומם של המטופלים המוגבלים. כיום משתמשים במחלקה בסדין הגבלה "לא גמיש", שנתפר במתפרה חיצונית ללא מקדמי בטיחות בסיסיים נדרשים.
6. תקשורת - יש לקיים ישיבות צוות רב מקצועי אחת לחצי שנה או בהתאם לשינוי במצב המטופל, כמו לאחר אירועי נפילה, אי שקט, שליחה לאשפוז, שינוי סטאטוס ועוד. ישיבת צוות רב מקצועי, יכולה להיות מנוהלת ע"י רופא / אחות או עו"ס ולא בהכרח רק עו"ס. במחלקה לא התקיימו מס' חודשים ישיבות צוות רב מקצועי, בשל היעדרות עו"ס.  יש לשפר את הדיונים במסגרת ישיבות הצוות הרב מקצועי, הנוגעות לבעיות ספציפיות של המטופל כמו החלטה על הגבלה/התרה של מטופל, אשפוז בבית חולים, ירידה מתמשכת במשקל, כאב שלא מצליחים לאזן אותו ועוד.
7. הזנה והאכלהְְ - יש לבצע רישומי צריכת מזון  ולעדכן בתוכנית הטיפול את השינויים שחלים במצב החולים. אצל מטופלים הניזונים אנטרלית, יש להקפיד על תיעוד מועד החלפת שקית ההזנה, שעת ההחלפה, המזון היעודי הניתן, כמותו ומועד המתן. 
8. הגיינה וטיפול אישי - שמירה על שיניים תותבות – חשוב לעשות מיפוי של מצב השיניים אצל מטופלים תשושי נפש. יש לדאוג ולאחסן במרוכז את השיניים אצל אותם מטופלים שיש חשש כי הם עלולים לאבד אותם. יש להתייחס לנושא זה ברשומות סיעודיות ובתוכניות טיפול של המטופלים.
9. הפרשות- יש לבצע אומדן עצירות לאותם מטופלים עם פוטנציאל להתפתחות עצירות. יש לבנות תכנית למניעת עצירות ולהטמיעה בעשייה היום יומית מעבר למתן טיפול תרופתי (ראו הערות מבקרה קודמת). בתשושי נפש א', יש לפתח תכנית מתאימה למטופלים רלבנטיים, יש לתעד את הלקיחה לשירותים של המטופלים אשר שולטים חלקית. יש לסמן ולאבחן את המטופלים בקבוצות שונות על פי יכולת השליטה על סוגרים.

10. תנועתיות ותנוחה- יש להקפיד על יישום תכנית הולכה המומלצת שנקבעת בשיתוף עם הפיזיותרפיה ולתעד בהתאם.
11. קשר עם משפחות -  יש לקיים שיחות יזומות עם בני משפחות המטופלים לפחות אחת לחודש, לרבות תיאום ציפיות במועד קבלת מטופל חדש (ראו הערות מבקרה קודמת). 
12. טיפול בכאב – יש להקפיד לבצע מעקב אחר השפעת הטיפול הניתן למטופלים. יש לשקול תוספת או שינוי טיפול אצל מטופלים המטופלים קבוע בנוגדי כאב אך עדיין מתלוננים על כאב. 
13. עדכון ידע - מומלץ לשלוח את האחות האח' מחלקה תשושי נפש א'  לקורס של עולם תשושי נפש כדי שתכיר את המאפיינים של אוכלוסיית המטופלים.
מחלקה לסיעוד מורכב תומך: 
פרופיל המטופלים- 8 מטופלי דיאליזה, 7  עם זונדה, 1  עם ,PEG  1 מטופל אונקולוגי, 3  עם טרכאוסטום,  9 מטופלים עם חמצן קבוע ו 12 מטופלים עם   19 פצעי לחץ 
תחומים לשיפור ותיקון:
1. אומדן סיעודי ורישום אנמנזה-  יש להקפיד על איסוף נתונים מלא כולל אבחנות, טיפול תרופתי, רמת תפקוד טרם אשפוז במוסד, תיעוד תאום ציפיות ראשוני  עם המטופל ו/או משפחתו. יש לערוך את כל האומדנים הנדרשים למטופלים סיעודיים, בהתאם לאבחנות ולתמונת המצב הכללית שלהם ובניית תכנית טיפול בהתאם (ראו הערות מבקרה קודמת). יש להתייחס לתהליך של תאום ציפיות כתהליך דינמי שמשתנה בהתאם לשינויים במצב המטופל (ראו הערות בקרה קודמת).
2. תכנית טיפול - יש להתייחס בתכנית טיפול למצבו הכללי של המטופל, האבחנות, ממצאי האומדנים השונים ולפעול לשפר את ביצוע ההערכה על ההתערבות שניתנה כמו לדוגמא, תיעוד ממצאי אומדן כאב, טיפול שניתן והערכת השפעתו (ראו הערות מבקרה קודמת). יש לוודא כי תוכנית טיפול ראשונית תכתב בסמוך למועד הקבלה ועד 48 שעות מהקבלה ולא חודש ימים מהקבלה. יש לדאוג לתעד כל שינוי בטיפול או התחלת טיפול, בהחלטה על הגבלה פיזית / התרה של מטופל.
3. דיווח סיעודי – יש להקפיד על דיווח ומעקב בכל שינוי במצב המטופל, כמו לאחר אירוע חריג, החלטה על הגבלה פיזית / התרה ועוד. 
4. הבטחת סביבה- יש לדאוג למלא את הדיווח על אירוע חריג, כולל ליידע את בני המשפחה ולציין מי מבני המשפחה עודכן בנידון.
5. הזנה והאכלה-  יש לדאוג לתיעוד של דיון רב מקצועי ושיחה עם משפחה בנוגע לבדיקת אלטרנטיבה לPEG-  על מנת לשפר את איכות חייו של המטופל.  מתוך 8 מטופלים עם הזנה אנטרלית 7 עם זונדה (ראו הערות מבקרה קודמת).
6.  טיפול בכאב – יש להקפיד על מעקב אחר השפעת הטיפול הניתן למטופלים הסובלים מכאב כרוני ולתעד כנדרש. יש לשקול תוספת או שינוי טיפול אצל מטופלים המטופלים קבוע בנוגדי כאב אך עדיין מתלוננים על כאב. 
7. תכנית שחרור- יש לדון ולתעד במסגרת ישיבת צוות רב מקצועי שחרור פוטנציאלי של מטופלים וליצור תנאים אופטימלים לחזרתם הביתה תוך קשירת קשרים עם גורמים שונים בקהילה (ראו הערות מבקרה קודמת). 
מח' לגריאטריה שיקומית:
תמהיל המטופלים- ביום הבקרה 40 מטופלים  כאשר 2 מהם שוחררו במשמרת בוקר. 11 מטופלים סובלים מבעיות נוירולוגיות. 24 מטופלים סובלים מבעיות אורתופדיות, 5 מטופלים התקבלו לשיקום כללי, 1 מטופל בבידוד מגע, 4 מטופלים עם פצעי לחץ בדרגות שונות. 
חוזקים והתנהלות כללית של המחלקה לגריאטריה שיקומית:

· המחלקה מנוהלת ברמה טובה  ועל פי אמות מידה מקצועיות.

· שיטת עבודה בסיעוד על פי הפקדה – case  management    - כל אחות מקבלת מס' מטופלים שהיא מופקדת על מכלול הטיפול שלהם.
· FIM – אומדן זה נעשה בעת הקבלה, כל שבועיים ולפני השחרור. 
· ישיבות צוות רב מקצועי – נעשות פעמיים בשבוע על כלל המטופלים במחלקה.
· תוכניות הדרכה של מטופלים ומשפחות לקראת השחרור הן שיטתיות וכן ניתנים למטופלים דפי הדרכה בשחרור עם מידע לגבי אלטרנטיבות בקהילה.
· ליד מיטות המטופלים קיים לוח עם מכוונים מוחשיים אשר מתארים רמת תפקוד בתחומי ADL . מסמנים עם כוכביות וציורים. זהו אמצעי טוב לצורך העברת מידע למטפלים על אופן ניוד מטופלים וסיוע בתהליכי השיקום.
· במרכז המחלקה לוח טיפולים – מידע זמין לגבי מועדי טיפול בתוכנית אשר נקבעת ע"י אנשי צוות ממקצועות הבריאות השונים.
תחומים לשיפור ותיקון במחלקה לגריאטריה שיקומית:

1. אומדן סיעודי – בעת קבלת מטופלים חדשים למחלקה יש להתייחס ברשומות סיעודיות גם לתסמונות גריאטריות מהם סובל המטופל והיסטוריה קודמת.
2. תוכנית טיפול סיעודית – יש להקפיד בביצוע עדכון תקופתי בתדירות גבוהה יותר אחר בעיות המטופלים, העדכונים כיום נעשים בתדירות של אחת לחודש ימים, מדובר במח' דינמית וחלק מהאשפוזים קצרי טווח. יש גם שינויים מהירים אצל חלק
מהמטופלים , יש לעדכן לגבי השינויים בתדירות של אחת לשבוע עד 10 ימים לגבי בעיות מרכזיות של המטופלים.
3. תחום תזונה  – ברישומים סיעודיים יש להתייחס לבעיות באכילה, חוסר תיאבון, אופן אכילה של מטופלים, סירוב לקבלת העשרות תזונתיות וכדומה. 
4. ישיבות צוות רב מקצועי - בישיבות צוות אנשי מקצוע רושמים מראש את התרשמותם מהמטופלים ולאחר מכן נערכים דיונים. צריך להרחיב הרישום בסיכומי הישיבות וחשוב מאוד לקבוע את המטרות והיעדים השיקומיים בתום הדיונים כדי לכוון את הצוות בתוכנית עבודה לקראת המטרות שנקבעו.
5. שחרור מטופלים מהמוסד – בעת השחרור יש לתעד תכני ההדרכה שנתנו למטופלים אשר שוחררו הביתה.
מחלקה להנשמה ממושכת 

כללי:

המחלקה חדשה בבית החולים, פועלת כשלשה שבועות.  האחות האחראית מחלקה שנבחרה, בעלת ניסיון בטיפול במטופלים מורכבים אך לא בעלת ניסיון בניהול, אי לכך הוכנס בשבוע האחרון אח אחראי חדש. המחלקה ממוקמת במבנה מרווח. השטחים הציבוריים מותאמים לניוד מטופלים מונשמים ולחיבור המנשמים בהתאם. בכל חדר ליד כל מיטת מטופל, קיים מלאי של ציוד הנדרש לשימוש במצבי חירום. הציוד הקיים במחלקה חדיש והתשתית מותאמת לצרכי המטופלים ולהפעלת מחלקה להנשמה ממושכת. 

תמהיל המטופלים
ביום הבקרה שהו במחלקה 13 מטופלים, מתוכם 2 גמולים,  5 מטופלים נשאי חיידקים עמידים, נמצאים בבידוד מגע. 

חוזקים של המחלקה

1. הצוות הסיעודי במחלקה, כולו חדש, בעל מוטיבציה רבה לקידום הטיפול במטופלים הנתמכים בהנשמה ממושכת.
2. כמעט כל המטופלים נרחצים במקלחת, אלא אם מצבם הרפואי לא מאפשר זאת. במשמרת בקר מתוך 13 מטופלים, מורדים מהמיטה כל יום למשך מספר שעות 8-9 מטופלים.
3. בחדר יום יש כ- 6 נקודות לחיבור למנשמים במידת הצורך. 
4. נבנה נוהל הורדה ראשונה מהמיטה למטופל מונשם, שהוכנס כחלק מתהליכי העבודה במחלקה. 

תחומים לשיפור ותיקון במחלקה להנשמה ממושכת:

1. אומדן סיעודי ורישום אנמנזה - יש לבצע את האומדנים הנדרשים, התואמים את מצבו הכללי ומורכבותו של המטופל. לדוגמא, אומדן למניעת עצירות, אומדן הכרה, אומדן פה התואם את הבעייתיות והצרכים הייחודיים של מטופלים מונשמים, תוך זיהוי סיכוי וסיכון להתפתחות VAP . 
2. תכניות טיפול-  יש להקפיד על ביצוע הערכת תכנית טיפול שנקבעה לפחות פעם בחודש או בהתאם לשינוי במצבו של המטופל. יש להתייחס לאספקטים פסיכו-סוציאליים ולמערכות תמיכה של המטופל.
3. מעקב סיעודי- יש להתייחס לכל מגוון הבעיות של המטופל ולתעד בהתאם בדיווח הסעודי. יש לתעד במהלך 72 השעות את מצבם של אותם מטופלים לאחר אירוע חריג כמו חבלה בזמן העברות. יש לציין בדווח הסיעודי את עוצמת הכאב ע"פ VAS  או כלי אומדן אחר לפני ולאחר הטיפול שניתן לכאב. יש להקפיד על ניטור המטופל במהלך המשמרת. יש להקפיד לעקוב ולדווח על מדדי הנשמה ושינוי בפרמטרים נשימתיים כמקובל בכל היחידות להנשמה ממושכת.  
4. כאב – יש להטמיע בקרב הצוות את חשיבות המעקב והתיעוד של רמת הכאב אצל מטופל לאחר אירוע חריג כמו חבלה בזמן העברות. יש לעקוב ולתעד את השפעת הטיפול התרופתי אצל מטופל המקבל טיפול קבוע בנוגדי כאב ולשקול שינוי/ תוספת בטיפול התרופתי במידה וממצאי הערכת כאב מראים כי אינו מאוזן
5. תקשורת – יש לקדם את התקשורת והתמסורת בין הצוותים השונים העובדים במחלקה, במטרה לשמור על רצף הטיפולי. יש לשפר את התקשורת והעברת מידע רציף בין אנשי הצוות השונים כולל טכנאי/ת הנשמה.
6. עדכון מקצועי – יש לפעול לעדכון והטמעת נהלי עבודה ונהלי טיפול ייחודיים למטופלים בהנשמה ממושכת. יש לפעול לקידום ישיבות צוות מחלקתיות אחת לחודש עד אחת לשישה שבועות. מומלץ לרשום את הנוכחים והנעדרים בפרוטוקול הישיבה  ולוודא חתימה של הנעדרים על הפרוטוקול כשבוע מקיום הישיבה. 
7. שחרור מטופל – בשינוי סטאטוס של מטופל, בהחלטה על שחרור או העברה למחלקה אחרת, יש לקיים ישיבת צוות רב מקצועי ולציין את ההחלטה בסיכום הישיבה. כמו כן יש לשתף את המטופל והמשפחה בהחלטה ולבחון מה ציפיותיהם לגבי ההמשך. יש לדאוג לצרף מכתב שחרור סיעודי מקיף בנוסף למכתב הרפואי מעבר למכתב העברה.  
3.  
תזונה:   

 
מח' סיעודית :  88%
           מח' לסיעוד מורכב תומך:  88%

מח' לגריאטריה שיקומית: 86%

מח' להנשמה ממושכת: לא ניתן ציון.


הנושאים הנבדקים הם:

1. תפריט: רישום, גיוון, כמויות חומרי גלם, מזונות מיוחדים.

2. ציוד: קיום ותקינות הציוד במטבח, מטבחונים ובמחלקות והשימוש בו.

3. כוח אדם.
4. רשומות במחלקות, ישיבות צוות.
5. טיפול תזונתי: רישום תוכנית תזונתית, המלצות ויישום בשטח.
שירות התזונה
כח אדם- כללי:

שרות התזונה מונה 7 דיאטנים העובדים (לא כולל מנהלת השרות) סה"כ 132 ש"ש. מנהלת השרות יצאה לחופשת לידה. למנהלת 30 שעות ניהול, שעות אלה כרגע אינן מאוישות.

פיזור השעות השבועיות במחלקות השונות:

מחלקות סיעודיות ותשושי נפש: 60 ש"ש.

מחלקות סיעוד מורכב תומך: 40 ש"ש.

מחלקת גריאטריה שיקומית: 19 ש"ש.

מחלקת מונשמים: 13 ש"ש.

מנהלת השרות בוגרת קורס תזונה בגריאטריה, הכשרה בהערכת בריאות הפה ממוקדת תזונה וקורס פליאטיבי.

4 דיאטנים השתתפו ביום עיון ייעודי לדיאטנים בגריאטריה מטעם האגף לגריאטריה, משרד הבריאות.

חוזקים:

· מפאת חופשת לידה תחומי אחריותה של הדיאטנית הראשית חולקו בין הדיאטנים.
· הדיאטנים שותפים בפרויקטים רב מקצועיים שונים כגון: פרויקט עצירות והסמכה.
· שרות התזונה הצליח לשמר את רמתו למרות השינויים שהתרחשו בבית החולים במהלך השנה האחרונה.
תחומים לשיפור ותיקון
שרות תזונה:

1. למרבית הדיאטנים בשרות התזונה אין וותק רב בגריאטריה. רצוי לשלוח אותם לקורסים ייעודיים לדיאטנים בגריאטריה.

מערך המזון
כללי: 

בבית החולים מטבח מרכזי הנמצא בבניין הישן ומבשל את כל הארוחות בשיטת "בשל הגש" עבור כל המחלקות בשני הבניינים (ישן וחדש).  

חוזקים:

· במהלך השנה האחרונה הוספו מזונות להעשרה בהתאם להעדפות המטופלים.
· לשיפור איכות חיי המטופלים חלק מהממרחים (לדוגמה ממרח ביצים, טונה, קישואים) לארוחת הערב בהכנה ביתית. כמו כן, בקונדיטוריה מכינים עוגות שלוש פעמים בשבוע ומדי יום פודינג בטעמים שונים. בארוחת הבוקר הוסיפו מנה משתנה – יישר כוח!
תחומים לשיפור ותיקון:
איכות ובטיחות המזון:
2. מרקם טחון: יש לטחון את המנה בהתאם להנחיית הדיאטנית עבור המרקם הטחון ולא לבשל את הבשר הטחון הקפוא.
3. דוגמיות מזון: יש לשמור דוגמיות מזון של כל הארוחות ובכל המרקמים  למשך 72 שעות. ביום הבקרה היו חסרות חלק מדוגמיות המזון.
4. יש להקפיד על התאמה מלאה בין הרשום בתפריט למוגש בפועל. ביום הבקרה לא הוגש דג בירקות צלויים על פי התפריט אלא מנת בשר.
גיוון:

5. להפחית את השימוש בפירות משומרים במרקם טחון.
6. בארוחת ערב יש להגיש סלטי ירקות טחונים עבור מטופלים אוכלי מרקם טחון.
גודלי מנה:

7. נמצא גודל מנת מעדנים  100 גרם. יש להחליפם למעדנים בגודל מנה של 125 גרם (ראה נספח 500-9 לנוהל 5.0.3 ).
מחלקות סיעודיות ותשושי נפש: 

כללי: המחלקות הנבדקות הינן מחלקות חדשות .

כוח אדם:  3 דיאטניות עובדות במחלקות הסיעודיות ותשושי הנפש סה"כ 60 ש"ש.

תחומים לשיפור ותיקון:
רשומות מחלקתיות:
8. יש להבנות תהליכי תקשורת מסודרים בין הדיאטנית לשאר אנשי  הצוות הרב מקצועי. הדיאטנית לא תמיד מקבלת דיווח על פרוצדורות ותהליכים שהמטופלים עוברים.
תצפית ארוחת צהריים (סיעודית ה'):
9. חדר אוכל רועש, הטלוויזיה דולקת. 

10. מחולקות רק כפות למרות שיש בנמצא סכו"ם מלא. נצפה מטופל הנאבק לחתוך את הקציצה עם כף ללא הצלחה ונאלץ לאכול אותה בבולוס גדול המהווה סכנה לבטיחותו.

11. תקשורת: מחלקת אוכל אינה דוברת עברית. יש לבנות דרכים להנגשת התקשורת בין מחלקת האוכל למטופלים ולצוות. 
טיפול תזונתי

12. יש להתעדכן ולהיות מעורבים יותר בסיבות להחלטות על הזנה אנטראלית והמשך טיפול.
13. יש להקפיד על רישום הסקת מסקנות רלבנטיות מישיבות הצוות הרב מקצועי.
14. רצוי לבנות אפשרויות למזון המוגש כ'אוכל אצבעות'.
הלימה ויישום

15. יש לוודא התאמה מלאה בין הנחיות הדיאטנית ליישום בפועל.

מחלקה לסיעוד מורכב תומך:

כללי: המחלקה לסיעוד מורכב תומך א'  היא מחלקה חדשה הנמצאת בבניין ה'ישן'.

כח אדם: 2 דיאטניות עובדות בשתי מחלקות סיעוד מורכב תומך סה"כ 40 ש"ש.

תחומים לתיקון ולשיפור:

תצפית ארוחת צהריים (סיעוד מורכב תומך א'):

חדר אוכל מרווח, השולחנות עם פלטות רחבות, מכוסים במפות עליהם מפיות, צלחות אסתטיות וכוסות במראה 'בית חולים' הסכו"ם כלל כף ומזלג בלבד.

במטבח המחלקה על עגלת המזון עמדו צלחות מלאות במזון לפני החלוקה והתקררו. המרק היה דליל. נצפתה מטופלת ישובה 'רחוק' מהשולחן בשל ידיות כיסא הגלגלים.

נצפתה האכלה בעמידה. נצפו מטופלים שלא הצליחו לחתוך את המזון שהוגש להם (גולש) בעזרת כף.

16. יש לבנות תכנית רב מקצועית בנושא אכילה והאכלה המתייחסת להיבטים השונים של הארוחה: חברה, יכולת תפקוד וסביבת האכילה.
17. רצוי להוסיף רטבים אישיים על פי העדפות המטופלים כגון: חרדל, חזרת, קטשופ. 

התנהלות הטיפול התזונתי

18. יש לעבוד בקשר שוטף עם דיאטנית המכון הנפרולוגי בנוגע למטופלי דיאליזה המאושפזים בבית החולים.
מחלקה לגריאטריה שיקומית:

כללי: המחלקה נפתחה לפני 6 חודשים.

כוח אדם: במחלקה עובד דיאטן 3 פעמים בשבוע, סה"כ 19 ש"ש.

בראיון מטופלים- כולם מכירים את הדיאטן. בדרך כלל יש שביעות רצון גבוהה מהמזון. יחד עם זאת, מבקשים שהפרי או הלפתן יינתן בתום ארוחת הצהרים, מתן קפה גם בארוחת ערב, חלק ביקשו לחם מלא. 
· קיים תפריט ייעודי למחלקה השיקומית. הוצעו רעיונות להנגשת המזון בארוחת הבוקר המתחשבת בבחירת המטופל. 
תצפית ארוחת צהריים במחלקה:
· חדר האוכל מרווח והנוף ממנו מעודד אכילה. אין מקומות ישיבה קבועים.
· השולחנות במחלקה זו ללא מפות ואין מגשים. מומלץ לשקול 'פליסמטים' הנדבקים לשולחן או חד פעמיים בהתייעצות עם מרפאה בעיסוק.
· כלי הגשת אוכל נאים, נותנים סכום מלא. 
· חלוקת המזון- נצפתה זריקת מזון גדולה. יתכן ונובעת מפער קטן בין ארוחת בוקר ו- 10 לארוחת הצהרים. מומלץ לערוך תצפיות חוזרות על זריקת מזון ולברר סיבות לכך.
טיפול תזונתי

· כל מטופל עובר סיקור תזונתי בקבלה על ידי האחות באמצעות כלי הסיקור SNAQ. הדיאטן קובע סדרי עדיפות להערכה תזונתית מקיפה וטיפול תזונתי על פי מצב הסיכון. יש לציין לשבח חזרה על סיקור תזונתי גם למטופלים במצב תזונתי תקין בקבלה תוך 10 ימים. יישר כוח!
· קיים ראיון של המטופל ומשפחתו בקבלה כאשר בראיון מבררים בין היתר את העדפות המטופל במזון . 
· מבדיקת הרשומה הרפואית, הדיאטן קובע אבחנות תזונתיות והיעדים נקבעים על פי האטיולוגיה של האבחנה. הטיפול התזונתי מתבצע באופן מקצועי.
· מתקיימת  עבודת צוות סביב הערכת בריאות הפה למטופלים. קיים שיתוף פעולה בנושא עם קלינאית התקשורת. 
תחומים לתיקון ושיפור:
19. יש להשתדל עד כמה שניתן להתאים ישיבה על פי שפה, מצב קוגניטיבי. בפועל, לא קיים.
20. מכתב שחרור תזונה- יש להעביר את ההמלצות התזונתיות כולל הצורך בהמשך טיפול למכתב השחרור של הרופא על מנת לשמור על רצף הטיפול בקהילה.
21. מומלץ לערוך הרצאות אחת לשבוע בתזונה למטופלים. 
22. יש להכין דפי הדרכה הכוללים המלצות בנושאי תזונה בשפות שונות– לדוגמה; תזונה למניעת עצירות, תזונה בריאה (ים תיכונית), מזונות עשירים בסידן וחלבונים.
23. לקבוע שעות קבלה ידועים ונגישים לשיחה למטופלים / משפחות.
מחלקה להנשמה ממושכת:   

*הדיאטנית של המחלקה לא נכחה בבקרה.
· במחלקה 13 מטופלים-4 אוכלים PO  ו-9 בזונדות.  

· שקילה מתבצעת כעת אחת לשבוע באמצעות מנוף.
· עדין לא נכתבו נהלים פנימיים ופרוטוקולים בנושאים כמו מניעת תסמונת חידוש ההזנה, גמילה מזונדה, נוהל שקילה ומדידה. 
· מבדיקת הרשומה התזונתית- לכל מטופל חדש נעשית הערכה תזונתית מקיפה ונבנית תכנית טיפול תזונתית (תכנית הזנה בזונדה).
סיכום: למרות השינויים הרבים שחלו בבית החולים בכלל ובשרות התזונה בפרט מנהלת השרות יחד עם צוות הדיאטנים בשיתוף מערך המזון הצליחו לשמר את רמתו הגבוהה של תחום התזונה המשמעותי כל כך לאיכות חיי המטופלים, יחד עם זאת, יש מקום לשיפור בעיקר בהכנת מזון למרקם הטחון (ראה מערך המזון) וחלוקת המזון בארוחות (ראה תצפיות ארוחת צהריים).

4.  
פיזיותרפיה  :
מח' סיעודיות ותשושי נפש: 99%
מח' לסיעוד מורכב תומך: 98%
מח' לגריאטריה שיקומית: 99%
מח' להנשמה ממושכת: ללא ציון

היקף כוח אדם:

בבית החולים עובדים 13 פיזיותרפיסטים, בהיקף כולל של 405 שעות שבועיות, על פי הפירוט הבא:

מחלקות סיעודיות ותשושי נפש: 130 ש"ש.

מחלקה לסיעוד מורכב תומך: 40 ש"ש.

מחלקה לגריאטריה שיקומית:  135 ש"ש

מחלקה להנשמה ממושכת: 80 ש"ש

ניהול שרות: 20  ש"ש.

לעזרתם שבעה עובדי כוח עזר בהיקף של כ- 156 ש"ש. 

תקן כוח האדם מלא בכל המחלקות.

החוזקים בעבודת הפיזיותרפיה
ארגון השרות:

בראש השרות עומדת פיזיותרפיסטית ותיקה ובעלת ניסיון מקצועי וידע רב בתחום הגריאטריה. בשנה האחרונה נפתחו חמש מחלקות חדשות. 

השרות ניתן ששה ימים בשבוע: בימים א'-ה' בין השעות 8:00-18:00 וביום שישי בין השעות 8:00-14:00.

לכל מחלקה פיזיותרפיסט אחראי וצוות פיזיותרפיסטים קבוע. 

לכל מכון פיזיותרפיה מונה כוח עזר המסייע בניוד מטופלים והשגחה עליהם.

מספר פיזיותרפיסטים מונו להיות נאמני נושא לדוגמא: מניעת זיהומים, הדרכה קלינית. העבודה מתנהלת על פי נהלים פנימיים ובהתאם לתכנית עבודה מובנית. 

תקשורת תוך צוותית:

התקשורת בצוות הפיזיותרפיה באמצעות הרשומה הממוחשבת, קבוצת וואטסאפ ובעל פה. 

ישיבת צוות של כל הפיזיותרפיסטים בשרות מתקיימת כפעמיים בחודש, הישיבות מתועדות. בנוסף מתקיימות ישיבות שבועיות של מנהלת השרות עם הפיזיותרפיסטים האחראים במחלקות להנשמה ממושכת ולגריאטריה שיקומית. 

תיעוד:

התיעוד מתבצע באמצעות רשומה ממוחשבת בתכנת "אבות".

נהלי פיזיותרפיה פנימיים:

השרות פועל על פי נהלים פנימיים כמו קליטת פיזיותרפיסט חדש, ניהול סיכונים. במחלקות להנשמה ממושכת וגריאטריה שיקומית נכתבו נהלים פנימיים המתאימים ספציפית לעבודה במחלקות אלה.

חדר פיזיותרפיה וציוד טיפולי:

בבית החולים שישה חדרי פיזיותרפיה: 

· בבניין הישן- שני חדרים המשמשים  את המטופלים מהמחלקות הסיעודיות, תשושי הנפש והמחלקות לסיעוד מורכב תומך. 
· בבניין החדש- ארבעה חדרי פיזיותרפיה חדשים שנפתחו השנה ומשמשים את המחלקות לגריאטריה שיקומית, המחלקה להנשמה ממושכת והמחלקות הסעודיות. 
בשנה האחרונה נרכש ציוד טיפולי רב כדי לצייד את חדרי הפיזיותרפיה החדשים בציוד הטיפולי הנדרש. בנוסף הותקן מנוף תקרה לתרגול הליכה לאורך המסדרון במחלקה לגריאטריה שיקומית.
מעורבות בהזמנת ציוד:

מנהלת השרות מעורבת בהמלצה על רכישת ציוד לניידות וישיבה וציוד טיפולי. בשנה האחרונה נרכש גם ציוד לישיבה – כסאות גלגלים מסוגים שונים, כורסאות גריאטריות, כריות ישיבה ואביזרי עזר לישיבה וניידות.

תקשורת בין צוותית:

· מנהלת שרות הפיזיותרפיה חברה בפורום ראשי תחומים הנפגש פעמיים בשבוע. בנוסף, מנהלת השרות והפיזיותרפיסטים שותפים בוועדות מוסדיות.

· אחראי המחלקות משתתפים בישיבות הצוות הרב מקצועי במחלקות.

· רשימת טיפולים יומית או שבועית תלויה במחלקות.

· מעל מיטות המטופלים תלוי לוח תקשורת.

· התקשורת עם הצוות הרב מקצועי מתועדת דרך פונקציית "המלצות" ברשומה הממוחשבת. 

הדרכה:

הדרכה ניתנת בכל המחלקות, ברמות שונות:

· הדרכת עובד חדש –מתועדת ומאושרת בחתימתו על גבי טופס ייעודי. טופס זה כולל גם ביצוע תצפית בעבודת המטפל החדש לאחר ההדרכה.

· הדרכות מחלקתיות– מתבצעות על פי הצרכים הייחודיים של כל מחלקה.
· הדרכה חצי שנתית מוסדית – מנהלת השרות העבירה הדרכה חווייתית במסגרת הדרכה רב מקצועית ביריד מטפלים מוסדי.
השתלמויות והעשרה:

מרבית הפיזיותרפיסטים משתלמים בתחומים מקצועיים רלוונטיים לאוכלוסיית המאושפזים בבית החולים.

פרויקטים מיוחדים:

· שרות הפיזיותרפיה שותף בפרויקטים רב מקצועיים, כגון:  הפחתת כמות ההגבלות המכניות והרצאות בנושא שינויי עמדות.  

· בניית לוחות תקשורת לתפקוד המטופלים ולהתאמת אביזרי העזר לתפקוד וניידות.

דגשים למחלקות סיעודיות ותשושי נפש:    

היקף כוח אדם וארגון השרות:

במחלקות הסיעודיות ותשושי הנפש עובדים שמונה  פיזיותרפיסטים בהיקף של 130  ש"ש. לעזרתם ארבעה עובדי כוח עזר בהיקף של כ- 60 ש"ש. העבודה מתבצעת על פי תכנית עבודה שבועית.

הערכת מטופל בפיזיותרפיה ותיעוד:

לכל המטופלים מתועדת הערכה בפיזיותרפיה במהלך השבוע הראשון לאשפוזם במחלקה. הערכה חוזרת, הכוללת התייחסות למצבו של המטופל, מטרות ותכנית טיפול עדכנית, מתועדת בתדירות הנדרשת.

נעשה שימוש בכלי מדידה בהתאם למצבו התפקודי של המטופל.

חדר פיזיותרפיה וציוד טיפולי: 

בבניין הישן שני מכוני פיזיותרפיה, בקומה 2 ובקומה 4, משרתים את המטופלים מהמחלקות הסיעודיות והמחלקות לתשושי נפש. 

בבניין החדש-שלושה  מכוני פיזיותרפיה המשמשים גם את המטופלים הסעודיים:

· בקומה 3 - סעודית ג' בקומה זו והסעודית החדשה בקומה 5.

· בקומה 4 – סעודית ד' וסעודית ה' בקומה זו.

· במחלקת השיקום.

התאמת ציוד ואביזרי עזר:

ניכר מאמץ להתאים לכל מטופל כיסא גלגלים ואביזרים נלווים בהתאם לצרכיו. 

מרבית המאושפזים יושבים בצורה נוחה ובטיחותית.

תהליך וסוג טיפול (פרטני, בקבוצה):

מרבית המאושפזים מקבלים טיפול פרטני ו/או טיפול בקבוצה. 

אחוז המטופלים מתוך כלל המאושפזים גבוה, הטיפול ניתן בתדירות של 1-3 פעמים בשבוע. מתקיים טיפול בקבוצה באופן קבוע בכל מחלקה.

תקשורת בין צוותית:

התקשורת עם המחלקה מתועדת באמצעות הרשומה הממוחשבת.

רשימת מעקב הליכה, חתומה כנדרש, נמצאת בכל מחלקה. 

מעל המיטה תלוי לוח תפקוד. על המיטה תלוי לוח תקשורת לשימוש באביזרי עזר.

פעם בחודש מתקיימת ישיבה של הפיזיותרפיסט עם האח/האחות האחראיים במחלקה.

הפיזיותרפיסט האחראי במחלקה משתתף בישיבות הצוות הרב מקצועי.

דגשים למחלקה לסיעוד מורכב תומך:   

היקף כוח אדם וארגון השרות:

במחלקות לסיעוד מורכב תומך עובדים 2 פיזיותרפיסטים בהיקף כולל של 40 ש"ש. לעזרתם שני עובדי כוח עזר בהיקף של כ- 45  ש"ש. 

הערכת מטופל בפיזיותרפיה ותיעוד:

הערכה ראשונה/חוזרת נערכת במועד. ההערכות מלאות ומשקפות את מצבו העדכני של המטופל. נעשה שימוש בכלי מדידה בהתאם למצב המטופל.

חדר פיזיותרפיה וציוד טיפולי:

מטופלי המחלקות לסיעוד מורכב תומך מקבלים את טיפולי הפיזיותרפיה במכון בקומה 4.

התאמת ציוד ואביזרי עזר:

נעשה שימוש מושכל בציוד הישיבה ומרבית המטופלים יושבים בנוחות ובבטיחות. השימוש באמצעים להגבלת מטופלים נעשה לאחר דיון בצוות רב מקצועי, התהליך מתועד. מרבית המיטות במחלקה לסיעוד מורכב א' ללא מנגנון עולה-יורד, חלקן חלודות.

תהליך וסוג טיפול:

הטיפול ניתן לכל מטופל על פי תכנית מותאמת לצרכיו.

תקשורת בין צוותית:

התקשורת עם המחלקה מתועדת באמצעות הרשומה הממוחשבת.

 רשימת מעקב הליכה, חתומה כנדרש, נמצאת בכל מחלקה. 

הפיזיותרפיסט האחראי במחלקה משתתף בישיבות הצוות הרב מקצועי.

דגשים למחלקות לגריאטריה שיקומית:  

היקף כוח אדם וארגון השרות:

במחלקה לגריאטריה שיקומית עובדים 6 פיזיותרפיסטים בהיקף כולל של 135  ש"ש. לעזרתם עובדים שני כוח עזר בהיקף כולל של כ- 51 ש"ש. השרות ניתן בימים א'-ה' בין השעות 08:00-17:30 ובימי ו' בין השעות  10:00-14:00.

למחלקה פיזיותרפיסטית  אחראית וצוות פיזיותרפיסטים קבוע. 

העבודה מתנהלת על פי תכנית עבודה יומית, מתואמת עם הריפוי בעיסוק וקלינאית התקשורת ומפורסמת במחלקה. לכל מטופל יש מטפל קבוע. 

הערכת מטופל בפיזיותרפיה ותיעוד:

הערכה בפיזיותרפיה נערכת לכל מטופל במועד הנדרש ומתועדת ברשומה. 

 בסיום ההערכה נקבעות מטרות ותכנית טיפול מעודכנות.

התאמת ציוד ואביזרי עזר:

במחלקה לגריאטריה שיקומית נמצא ציוד חדש לישיבה, ניידות ותרגול ניידות.

מטופלים הזקוקים להתאמת תותבת גפיים נשלחים לרופא מורשה מטעם מכון לואיס. המטופלים מופנים לטכנאי תותבות ומכשירים על פי בחירתם. 

תהליך וסוג טיפול (פרטני, בקבוצה):

כל מאושפז מקבל טיפול פרטני חמישה ימים בשבוע. מטופלים המסוגלים לתרגל בהשגחה בלבד יכולים, בנוסף לטיפול הפרטני, להגיע למכון הפיזיותרפיה לתרגול עצמאי בהשגחת פיזיותרפיסט.

טיפול בקבוצה מתקיים בנוסף לטיפול האישי. בימי שישי בבוקר מתקיימת במחלקה קבוצה להפעלה כללית. בנוסף, מתקיימות קבוצת ספציפיות פעם בשבוע לדוגמא- קבוצה לשיפור שיווי משקל.

תהליך שחרור מטופל:

מכתב סיכום הכולל את מצבו התפקודי של המטופל בתחילת השיקום ובסיומו, נמסר למטופל המשתחרר מהמחלקה. בנוסף, ניתנת הדרכה למטופל/לבני משפחה/למטפל ומחולקים דפי הדרכה רלוונטיים.

הדרכה , העשרה ותקשורת בין צוותית:

ליד כל מיטת מטופל לוח תפקודי, הכולל גם את תחום הניידות והמעברים ולוח בו מפורטים אביזרי העזר לישיבה.

רשימת טיפולים יומית מונגשת לצוות ולמטופלים, תלויה במחלקה.

הפיזיותרפיסט האחראי על המחלקה משתתף בישיבות הצוות הרב מקצועי.

התקיימה הדרכה קבוצתית למטפלים החדשים בנושאים ספציפיים לשיקום.

דגשים למחלקות להנשמה ממושכת:  

היקף כוח אדם וארגון השרות:

במחלקה להנשמה ממושכת  עובדים שלושה פיזיותרפיסטים בהיקף כולל של 80  ש"ש. השרות ניתן בימים א'-ה' בין השעות 08:00-16:00.

הפיזיותרפיסט האחראי על המחלקה בעל ותק וניסיון בתחום הטיפול במטופלים מונשמים.

הערכת מטופל בפיזיותרפיה ותיעוד:

הערכה ראשונה מלאה וכוללנית נערכת במועד. 
חדר פיזיותרפיה וציוד טיפולי:

בתוך המחלקה חדר פיזיותרפיה מרווח ומאורגן.

תהליכי עבודה:

בניית תהליכי העבודה במחלקה החלה חודשים לפני פתיחת המחלקה, כולל גיוס כוח אדם מיומן בתחום הטיפול הנשימתי.

תהליכי העבודה כוללים:

· בניית נהלים פנימיים – חלקם עדיין בבחינת התאמתם למחלקה.
· הדרכות לצוות המטפל.
· הדרכות לצוות הפיזיותרפיסטים.
· חניכה של צוות פיזיותרפיה על ידי הפיזיותרפיסט האחראי על המחלקה.
· בניית בסיס לקורס לטיפול נשימתי המיועד לפיזיותרפיסטים.
התאמת ציוד ואביזרי עזר:

כל המטופלים יורדים מהמיטות. לכולם הותאמו כסאות גלגלים או כורסאות גריאטריות בהתאם לצרכיהם.

תהליך וסוג טיפול:

הטיפול ניתן לכל מטופל על פי תכנית מותאמת לצרכיו. 

כל הפיזיותרפיסטים מכירים את כל המטופלים ומעורבים בטיפול.

השתלמויות והעשרה:

הפיזיותרפיסט האחראי על המחלקה בוגר קורס לטיפול נשימתי ויש לו הרשאה לשאיבת כיח תוך קני. פיזיותרפיסט נוסף עבר את הקורס לטיפול נשימתי, אך עדיין אין לו הרשאה לשאיבת כיח תוך קני.

תחומים לשיפור ותיקון:
מחלקות סיעודיות ותשושי נפש:

·   לאפשר לפיזיותרפיסטים העובדים במחלקה לצאת להשתלמויות וקורסים            מקצועיים רלוונטיים לעבודתם.
מחלקה לסיעוד מורכב תומך:

·    להצטייד במיטות עם מנגנון עולה-יורד, כפי שנדרש.

    מחלקה לגריאטריה שיקומית:
· לתעד את תפקודו של המטופל כפי שהיה לפני האשפוז.
· לאפשר לפיזיותרפיסטים שטרם השתלמו בתחומים מקצועיים בתחום הגריאטריה והשיקום לצאת לקורסים והשתלמויות רלוונטיות לעבודתם במחלקה השיקומית.
מחלקה להנשמה ממושכת:

· להמשיך בהבניית תהליכי עבודה, בדגש על תהליכים רב מקצועיים.

· להמשיך בהכשרת הצוות בקורסים רלוונטיים לעבודה במחלקה זו.
תחומים ראויים לציון:
שרות הפיזיותרפיה, בהובלת מנהלת השירות, פועל לקידום איכות הטיפול תוך שאיפה למצוינות. ראוי לציין את התהליך המובנה והיסודי הן מבחינת קליטת כוח האדם והן מבחינת התארגנות הלוגיסטית  שעבר השרות לקראת פתיחתם של המחלקות החדשות,  בדגש על המחלקות להנשמה ממושכת ולגריאטריה שיקומית. אין ספק כי תוצאותיו ניכרות בשטח. 
5.  
ריפוי בעסוק:

   מח' סיעודיות ותשושי הנפש : 96%
מח' לסיעוד מורכב תומך: 93% 
מח' לגריאטריה שיקומית : 84%
מח' להנשמה ממושכת  : ללא ציון
מצבת כוח אדם במוסד:
ריפוי בעיסוק: 11  מרפאות בעיסוק, עובדות בחלקיות מישרה שונות, סה"כ  270 ש"ש. השירות ניתן בפריסה שבועית של חמישה בקרים בשבוע, בשעות הבוקר והצהריים. במחלקה לגריאטריה שיקומית גם בשישי ובשעות אחר הצהריים.
ניהול שירות: בהגדרה 40 ש"ש  בפועל 12 ש"ש, נכון ליום הבקרה מנהלת השרות מגבה  4 מחלקות (סיעודיות ותשושי נפש ( 28ש"ש) בשל חופשת לידה של אחת המרפאות בעיסוק. 
מחלקות סיעודיות ותשושי נפש:    56 ש"ש
מחלקות לסיעוד מורכב תומך:  40 ש"ש 
מחלקה לגריאטריה שיקומית: 104 ש"ש 
מחלקה להנשמה ממושכת: 70 ש"ש 
תעסוקה: 16 מדריכות תעסוקה, מתוכן 4 בעלות תואר ראשון בריפוי בעיסוק, עובדות בחלקיות מישרה שונות, סה"כ 584 ש"ש. בשעות הבוקר. מ- 6:30 -14:00.
בנוסף, מתקיימת פעילות בשעות אחר הצהריים ע"י מדריכות תעסוקה ומפעילים חיצוניים. 
ניהול וארגון שירות:
כללי 

בחצי שנה האחרונה  נוספו 5 מחלקות חדשות – גריאטריה שיקומית, הנשמה ממושכת, סעוד מורכב תומך, תשושי נפש וסיעודית. צוות המרפאות בעיסוק ומדריכות התעסוקה גדל  משמעותית, נקלטו מרפאות  בעיסוק  ומדריכות תעסוקה בעלות  ניסיון רב לצד חסרות ניסיון וותק. בחצי השנה האחרונה בית החולם התרחב פיזית וממוקם בשני קמפוסים נפרדים. נוספו שטחי טיפול רבים, נרכש ציוד ונדרשו שעות רבות לקליטת העובדים, ארגון מרחבי הטיפול והעבודה בשני קמפוסים תוך שמירה על מבנה של צוות אחד מגובש. 
השירות מאורגן ומנוהל היטב.  קיימים נהלים פנימיים במגוון נושאים מקצועיים, המתייחסים הן לריפוי בעיסוק ותעסוקה והן למעורבות בצוות רב מקצועי. קיים תהליך מובנה לקליטת עובד ולהערכת עובד שנתית. 
ניכר כי הצוות מעורב מאוד בפרויקטים קליניים רב מקצועיים מגוונים. בשל ההתרחבות של הבית והשקעת משאבים בקליטת הצוות השנה לא הודרכו סטודנטים אך מנהלת השרות נמצאת במשא ומתן לקליטתם בשנת הלימודים הבאה. 
הדרכה, תקשורת והעשרה:
*השתתפות בישיבות צוות רב מקצועי מתבצע ומתועד כנדרש. 
*השתתפות בוועדות מוסדיות, מתקיים כנדרש. 
* ישיבות צוות והדרכות בתוך השירות – מתקיים ומתועד כנדרש.  
* שירות הריפוי בעיסוק מעורב בתוכנית חת"ש מוסדית ובהדרכת צוות במגוון
 נושאים מקצועיים. 
השתלמות מקצועית:
 במהלך השנה  מרפאות בעיסוק ומדריכות תעסוקה יצאו להשתלמויות וימי עיון.
    4 מרפאות בעיסוק יצאו לקורסים: קורס ראיה ירודה למרפאים בעיסוק, הקריה   
    האקדמית אונו ואוניברסיטת בוסטון, שיקום נוירולוגי בגישת Neuro IFRAH, 
    נוירואופטימטריה, קורס בובט נוירולוגי למבוגרים השתלמות בסיסית בהדרכה 

    וימי עיון. 

תנאים פיזיים וסביבה:
ריפוי בעיסוק: בקמפוס החדש: קיים מכון ריפוי בעיסוק במחלקה השיקומית  ובו מטבח טיפולי, וכן חדר לטיפול פרטני. קיים  חדר ריפוי בעיסוק מרווח במחלקה להנשמה ממושכת המאפשר הפעלת 6-8 מטופלים בקבוצה. מכון נוסף הנמצא בתהליכי ארגון וסיום בניה ומיועד גם לשמש כחדר סדים, חדר מרווח  למדריכות התעסוקה המשמש גם חדר אחסון ומשרד למנהלת השרות.
בקמפוס הוותיק יותר: חדר ריפוי בעיסוק, חדר תעסוקה וחדר סנוזלן שנמצא בסיום תהליכי הצטיידות. 
ציוד ואביזרים:
ריפוי בעיסוק: קיימים כלי הערכה וטיפול בריפוי בעיסוק. השנה נרכש ציוד נוסף למחלקות בקמפוס החדש, ציוד סנוזילן וציוד לתעסוקה בקמפוס החדש. 
תעסוקה: קיים ציוד ואביזרים מגוונים ועשירים לתעסוקה והפעלה. ראוי לציון כי חלק מהציוד הוכן באופן עצמאי על ידי מדריכות התעסוקה. לקמפוס החדש נרכש ציוד ומתחילים לארגן העתקים של ערכות נושא קיימות כדי להימנע מניוד ציוד ואביזרים בין שני הקמפוסים.    
תעסוקה: קיימת תכנית תעסוקתית מגוונת עשירה ומותאמת לצרכי המטופלים. ניתן דגש הן על פעילויות שוטפות והן על אירועים סביב ימי הולדת וחגים. 
בשעות אחר הצהריים מתקיימת פעילות על ידי מפעילים חיצוניים וכן ע"י מדריכות תעסוקה. כל מערך הפעילות מובנה ומנוהל ע"י מנהלת שרות ריפוי בעיסוק. 
קיים שילוב של מתנדבים מהקהילה במגוון פעילויות. 
תחומים לתיקון ושיפור כללי:
1. יש להמשיך את תהליך קליטת העובדים והבניית הצוות.
2. מומלץ בשנה הבאה לחזור ולקלוט סטודנטים להכשרה. 
3. יש להמשיך לארגן את המכון המיועד למחלקות לסיעוד מורכב תומך ואת פינת הסדים. 
4. יש להמשיך לצייד את חדר ריפוי בעיסוק במחלקה להנשמה ממושכת.
מחלקות סיעודיות ותשושי נפש:  
חוזקים: 
כללי:
נבדקו מחלקה לתשושי נפש חדשה בקמפוס הוותיק ומחלקה סיעודית בקמפוס החדש. שתי המחלקות נשענות על התשתית המקצועית של המחלקות הוותיקות במוסד. המחלקות מרווחות מאד, מוארות ומאפשרות  פעילות מגוונת וחלוקה לקבוצות התייחסות קטנות יותר.
למחלקות מרפסות מרווחות הפונות למרחבים פתוחים.  
נקלטו מדריכות תעסוקה ומרפאות בעיסוק  חדשות  שמקבלות ליווי והדרכה צמודים ומובנים. במחלקות מתקיימת פעילות ענפה בשעות אחר הצהרים על ידי מפעילים חיצוניים. מנהלת שרות ריפוי בעיסוק אחראית על תוכנית הפעילות של המפעילים החיצוניים. נרכשו משחקים ואמצעי הפעלה חדשים במיוחד לקמפוס החדש והוקם חדר סנוזלן שמשרת את המחלקות בקמפוס הוותיק. 
   רצף טיפולי:
התערבות מקצועית: 
מתקיימות מגוון התערבויות פרטניות וקבוצתיות עם המטופלים בהתאם לשיקול דעת מקצועי.   נעשה שימוש בבובות במסגרת התעסוקה בתשושי נפש. נבנה מערך נוסף  של ערכות נושא לקמפוס החדש. 
מימוש וביצוע תכנית הטיפול בריפוי בעיסוק: 
המרפאות בעיסוק מגדירות מטרות ברורות, תהליך העברת המידע למדריכת התעסוקה מובנה ורציף. 
המרפאות בעיסוק מתאימות סדים רכים, טכנולוגיה מסייעת ומבצעות טיפולים פרטניים במחלקה ובחדר ריפוי בעיסוק. החל שימוש בטאבלטים  ונעשה מאמץ  לבנות למטופלים קבצי מוסיקה בהתאמה אישית. נבנו אמצעים לתקשורת בלתי מילולית  עם הצוות הרב מקצועי  - לוחות תקשורת מחלקתיים ודפי מידע בסמלים לצוות הסיעודי. 
תעסוקה: מדריכות התעסוקה מפעילות את הדיירים בהתאם לתוכנית הפעילות המחלקתית. נבחר נושא מוביל לכל השבוע  המיושם הטכניקות התערבות שונות בהתאם לתמהיל המטופלים במחלקה. בנוסף מפעילות תוכנית לגירוי חושים מובנה. קיימת תוכנית הפעלה לשעות אחר הצהריים ובנוסף הוכנסו למחלקות ערכות משחקים המיועדות להפעלה ע"י משפחות והוכנו פוסטרים  מרשימים להבהרה והדרכה  על אופן השימוש במשחקים. 
תחומים לתיקון ושיפור: 
· מומלץ להכשיר כמה שיותר מדריכות ומטפלים לעבודה בחדר סנוזילן.
· מומלץ להפוך את המרפסת במחלקה החדשה לתשושי נפש למרחב המספק גירויים סנסוריים. 
מחלקה לסיעוד מורכב תומך
נבדקה המחלקה  לסיעוד מורכב תומך חדשה בקמפוס הוותיק. המחלקה נשענת על התשתית המקצועית של המחלקות הוותיקות במוסד.
כללי: המחלקה מרווחת ומוארת, קיים לוח פעילות כנדרש. המחלקה בתהליך בנייה, ניתן להתרשם מקיום תהליכי קליטה והערכה כנדרש. 
תעסוקה: 
קיימת תוכנית פעילות מגוונת במחלקה, מתקיימות מגוון פעילויות בעיקר פרטניות המותאמות לצורכי המטופלים. מדריכת התעסוקה חדשה במוסד ובתחום, מקבלת הדרכה וליווי. 
תחומים לתיקון ושיפור: 
· מומלץ להמשיך לפתח ולהטמיע את מעורבות הריפוי בעיסוק בטיפול פליאטיבי .
· מומלץ כי מרפאה בעיסוק שעובדת במחלקה לסיעוד מורכב תומך תצא לקורס פליאטיבי.  
מחלקה לגריאטריה שיקומית 
כללי: 
המחלקה לגריאטריה  שיקומית פתחה את שעריה בינואר. גיוס צוות המרפאים בעיסוק למחלקה החל כחצי שנה לפני פתיחת המחלקה. שרות ריפוי בעיסוק במחלקה נמצא עדין בתהליכי בניה והבנייה.
במחלקה 5 מרפאות בעיסוק בחלקיות משרה שונות שעובדות 3-4 ימים בשבוע בשעות הבקר ואחר הצהריים ובפריסה על כל ימות השבוע א-ו .
בנוסף שתי מדריכות תעסוקה בעלות תואר ראשון בריפוי בעיסוק. 
קיימים נהלי עבודה.
הערכת מטופל :
הערכה ראשונית מתבצעת תוך 24 שעות לכל מטופל חדש. הערכה מעמיקה יותר מתבצעת במהלך השבוע הראשון.
התערבות: מתקיימת התערבות פרטנית כנדרש ובנוסף התערבות קבוצתית:
 קבוצת הדרכה לתרגול  מוטורי עצמאי, קבוצת טכנולוגיה, קבוצה למניעת נפילות.
תיעוד הטיפולים ומכתב הסיכום כנדרש.
במכתב הסיכום של הרופא בשחרור מהשיקום לא מצוינת ההתערבות בריפוי בעיסוק והמלצות להמשך.
הדרכה ותקשורת :
המרפאים בעיסוק משתתפים בשתי ישיבות שבועיות של הצוות רב מקצועי, ובישיבת הגבלות. מתקיימת ישיבת צוות ריפוי בעיסוק במחלקה אחת לשבוע ובנוסף משתתפים בפעילויות צוות ריפוי בעיסוק מוסדית אחת לחודש.
 פותח אמצעי לתקשורת בלתי מילולית עם הצוות הסיעודי-  קיים דף מסומלל  לתיאור מידת עצמאותו של המטופל, הדף תלוי ליד מיטת המטופל. 
 תנאים פיזיים :
 במחלקה לגריאטריה שיקומית מכון  ובו פינת מטבח, סופרמרקט, מיטת טיפולים וציוד מותאם, קימות ערכות אבחון רלוונטיות לאוכלוסיית המטופלים במחלקה.
 נרכש ציוד  המתאים לראשית דרכה של מחלקה שיקומית.
תעסוקה :
קיים מערך תעסוקה במחלקה  התומך בטיפול השיקומי.
 לוח הפעילות במחלקה מונגש תרבותית ובנוי כולו במסמלים ללא כל שפה כתובה. 
תחומים לתיקון ושיפור: 
· מומלץ להמשיך ולפתח קבוצות רלוונטיות לאוכלוסיות מטופלים שונות במחלקה 
· יש להמשיך את תהליך ההצטיידות. 
· יש להבטיח אזכור של ההתערבות בריפוי בעיסוק והמלצות להמשך טיפול במכתב השחרור הרפואי מבית החולים.
· מומלץ למפות וליצור קשר עם   שרותי ריפוי בעיסוק בקהילה בסביבת בית החולים, קופות חולים ומרכזי יום כדי להבטיח רצף טיפולי .
המחלקה להנשמה ממושכת 
 המחלקה נפתחה שבועיים לפני הבקרה.
במחלקה שתי מרפאות בעיסוק ושתי מדריכות תעסוקה בעלות תואר ראשון בריפוי בעיסוק. מתבצעת קבלה לכל המטופלים. החלו התערבויות פרטניות כולל התייחסות להתאמת מתגים. קיים חדר  מרווח לריפוי בעיסוק במחלקה שיאפשר התערבות פרטנית וקבוצתית כאחד. קיים ציוד ראשוני  ראוי,  תהליכי עבודה רב מקצועיים נמצאים בשלבי התהוות.
6.  קלינאות תקשורת :
כללי
· השירות מונה 2 קלינאיות תקשורת בהיקף עבודה בפועל של  50 ש"ש, בימים א'-ו', בשעות 8:00-15:00 , השירות ניתן 5 ימים בשבוע עד שעות אחה"צ, וביום ו' בשעות הבוקר.
· מנהלת השרות הינה קלינאית תקשורת עם ניסיון מקצועי בתחום השיקום וותק מוסדי של 5 שנים. קלינאית יצאה לחופשת לידה והקלינאית הנוספת נמצאת בתהליכי למידה והכשרה. על פי דיווח מנהלת השירות אמורה להתחיל קלינאית נוספת את עבודתה בשבוע הבא בתקינה של 22 ש"ש. 
· השירות פועל על פי תכנית עבודה מאורגנת, שעות ייעודיות מוקצות לכל מחלקה. 
· השירות מדריך את הצוותים השונים, יוזם, מוביל ושותף בפרויקטים השונים המתקיימים בבית החולים. השירות לוקח חלק בתוכניות חת"ש מוסדי , בוועדות מוסדיות (כגון ועדה פליאטיבית, פורום צוות בכיר וכו'), וקיימים שיתופי פעולה רב מקצועיים (כדוגמת שיתוף פעולה עם הדיאטנית בתחום בריאות הפה). 
· בשל מחסור בתקינה ניכרת השפעה על תדירות השירות הניתן בחלק מן המחלקות.
· מנהלת השירות משקיעה בהכשרה והדרכה פנימית של הצוות הצעיר. 
· מתקיים פרויקט בקרת פנים על יישום המלצות קלינאי/ת התקשורת ומידת ההתאמה של מרקם המזון המומלץ לתפריט המוגש בפועל. 
תנאים פיזיים וציוד
· קיימים 3 חדרי טיפול ייעודיים ומותאמים למתן טיפולים פרטניים.
· חדרי הטיפול מצוידים במחשבים, כלי הערכה ואבחון מגוונים ומתאימים וציוד מגוון ועשיר הכולל: טאבלטים, מגברי שמיעה, אוטוסקופים וחומרי טיפול נוספים.
מחלקות סיעודיות
השירות ניתן בהיקף של 5 שעות שבועיות. 
· מתקיימות הערכות למטופלים חדשים בהתאם לנהלים.
· הרשומה הממוחשבת נותנת מידע מלא על מצבו העדכני של המטופל כולל מטרות טיפול ותכנית טיפול מעודכנות. 
· לא מתקיימים קריטריונים ברורים לאיתור מטופלים הזקוקים להערכה והתערבות של קלינאי תקשורת.  
· קלינאי התקשורת אינם מדווחים לישיבות הצוות. 
· לא קיימת הלימה בין המלצות הקלינאית לרשומות הקיימות במחלקה, בדגש לגבי הסמכת נוזלים והמלצות להתחלת גמילה מהזנה אנטרלית. 
מחלקות לתשושי נפש
השירות ניתן בהיקף של 2 שעות שבועיות.
· השרות במחלקות מצומצם מאד וניתן על בסיס קריאה (on call) בלבד ולא באופן סדיר. 
· מתקיימים ייעוציים בודדים בלבד. 
· אין דיווח לישיבות הצוות.
מחלקה לסיעוד מורכב תומך
השירות ניתן בהיקף של 5 שעות שבועיות.
· השרות במחלקות ניתן על בסיס קריאה (on call) בלבד.
· בחלק מהרשומות שנבדקו רמת התיעוד חסרה ולא כוללת אנמנזה ומטרות טיפול. 
· לא מתבצעים מעקבים כנדרש. 
· אין התייחסות בתיעוד ההערכה להפרעות שמיעה ותקשורת. 
מחלקה לגריאטריה שיקומית
השירות ניתן בהיקף של 30 ש"ש. 
· מתקיימים הערכות ומעקבים שוטפים בתחום הבליעה והתקשורת. ההערכות מתבצעות ומתועדות ברשומה הממוחשבת.
· ניתנים טיפולים פרטניים בתדירות הנדרשת, ומתבצעים מעקבים על פי הצורך.  
· קלינאי התקשורת מדווחים באופן עקבי ומשתתפים בישיבות צוות מחלקתיות.
· הצוות עובד בצורה מקצועית ובשיתוף פעולה מלא עם הצוות הסיעודי/רפואי ועם צוות מקצועות הבריאות. 
· מתקיימות שיחות משפחה הכוללות תיאום ציפיות יחד עם הצוות הרב מקצועי במטופל עם הפרעות בליעה ותקשורת. 
מחלקה להנשמה ממושכת
השירות ניתן בהיקף של 8 שעות שבועיות.
· מתקיימים הערכות ומעקבים שוטפים בתחום הבליעה והתקשורת.
· ניתנים טיפולים פרטניים ומתבצעים מעקבים על פי הצורך. 
· קלינאי התקשורת אינם מדווחים לישיבות הצוות. 
· קלינאית התקשורת אינה מעורבת בתהליך קבלת ההחלטות הרב מקצועי בתחום ההזנה האנטרלית וזאת בניגוד לנוהל רוחב "הזנה אנטרלית חודרנית" (מספר 0.5.9) של האגף לגריאטריה.
תחומים לתיקון ושיפור:
1. השירות סובל ממחסור בכוח אדם. החוסר בולט בעיקר במחלקות לסיעוד מורכב תומך ובתשושי נפש. יש להשלים את התקינה הנדרשת במחלקות בית החולים השונות בהתאם לנהלים.  
2. קלינאיות התקשורת אינן מדווחות לישיבות הצוות הרב מקצועי למעט במחלקה לגריאטריה שיקומית. יש להקפיד על דיווח לישיבות הצוות כנדרש.
3. יש להטמיע קריטריונים בכל מחלקות המוסד לאיתור מטופלים הזקוקים להערכה והתערבות של קלינאי תקשורת. 
4. יש לשפר את איכות הרשומה הרפואית בתיקים של המטופלים במחלקות לתשושי נפש. 
5. חשוב להקפיד על התאמה בין תכנית ההתערבות המומלצת לרישום הקיים אצל גורמים רלבנטיים במחלקות. 
6. חשוב כי קלינאי התקשורת יהוו חלק מתהליך קבלת ההחלטות בתחום ההזנה האנטרלית וזאת על פי נוהל רוחב "הזנה אנטרלית חודרנית" (מספר 0.5.9) של האגף לגריאטריה.
7.  חשוב לאפשר לצוות להשתתף בהשתלמויות מקצועיות המתאימות לצרכי אוכלוסיית המטופלים.
7.  
בריאות הסביבה:   54%
הציון משקף חסר של   בכח אדם ברמה המוסדית.
1. כללי:

1. במהלך הבקרה נבדקו פונקציות משותפות במוסד בדגש מבנה החדש ובמחלקות השונות (סעודית ד' בבניין החדש ועוד). 
2. ממצאי ביקורת מתועדות בהתאם לנוהל פיקוח ובקרה בשרותי בריאות הציבור מספר 2/2010 , מתאריך 3/2/10.
3. פרקים שלא נבדקו קיבלו ציון מקסימלי.
4. במוסד מועסקת מב"ס מספר שעות בשבוע.  
5. המסמכים החסרים לא הוצגו עד לתאריך הכנת הסיכום.
     ב. ביצוע דרישות המפורטות בבקרות הקודמות: 
         במהלך הבקרה נבדק ביצוע דרישות מבקרות הקודמות:

1. בקרות קודמות מתאריכים 12.07.16, 17.01.14: ליקוים תוקנו חלקית. הליקויים מפורטים בהמשך.
2. סיכומי וועדת רישוי וצוותים השונים מתאריכים 03.08.16, 14.12.16, 27.04.17: הערות שניתנו  בוועדת רישוי עד מועד הבקרה ואכלוס המחלקות במבנה החדש תוקנו חלקית. להלן מספר דוגמאות:

 2.1  בזמן הבקרה לא הוצגו מסמכים על ניקוי וחיטוי מערכות אספקת מים חמים וקרים לפני אכלוס (כולל מאגר מי שתייה) ובדיקות מים כפי שנדרש. לאחר סיום הבקרה, בתאריך 09.07.17 הוצגו מספר מסמכים הנדרשים. לפי המסמכים בתאריך 02.12.16 בוצע ניקוי וחיטוי מערכת אספקת מים חמים וקרים. הדו"חות אינם תואמים לדרישות משרד הבריאות. לא הוצגו תוצאות בדיקות המוזכרות בדו"חות הנ"ל. בדיקות לגילוי חיידקי לגיונלה בוצעו בחדרי אשפוז בלבד. לא בוצעו בדיקות במערכת הובלת מים חמים. הבדיקות מצביעות על בעיות במערך אספקת מים חמים (טמפרטורת מים החמים). לא הוצגו בדיקות מים הנדרשות למוסדות רפואה ובדיקות הנדרשות לפי תקנות בשלב אכלוס.
בדיקות מז"חים:  הוצגו רק חלק מדו"חות של אביזרים למניעת זרימת מים חוזרת. לא צוינו בדו"חות שמדובר על בדיקות מז"חים בבניין החדש. הדוחות הם דוחות בדיקה תקופתית ולא התקנה. הדו"חות אינם תואמים לדרישות ת"י 4429.
לא הוצגו מסמכים הנדרשים לפי תקנות התכנון והבנייה ותקנות בריאות העם, למשל התאמת אבזרי מים לת"י 5452.
2.2 הבטחת טמפ' תקנית של מים חמים. 

2.3 התקנת מדי חום אינדיקטורי בעגלת חימום להגשת מזון מוכן חם למעקב אחר תקינות הטמפ' של המזון הנמצא בתאי העגלה.

2.4 לא הוצגו דוחות מתקין מוסמך על בדיקת אביזרים למניעת זרימת מים חוזרת בבניין החדש.  חלק מ"חיבורי כלאיים" לא מוגנים (מפורט בהמשך).

2.5 לא התקבלו הסברים לגבי הערה "המחלקות אומנם נבנו בהתאם להנחיות תכנון למחלקות גריאטריות פרט למחסור בחדרון לחומרים וכלי ניקוי עם שטח של 4 מ"ר לפחות ומחסן מחלקתי כללי. יש להציג פתרון ליחידות הנ"ל".
2.6 הוצגה "סכמת מים של המבנה החדש כולל ציון נקודות הדיגום ואביזרים למניעת זרימת מים חוזרת". אבל הסכמה אינה תואמת למצב בשטח.
       2.7 פתרון למיקום פתח כניסה למאגר ועוד.

בנוסף למפורט לעיל לא הוצגו מסמכים הנדרשים לפי תקנות התכנון והבנייה: בדיקת מערכות שרברבות לעמידה בת"י 1205, לרבות התאמת אבזרי מערכת מי שתייה לדרישות ת"י 5452. חלק מצינורות שהותקנו במערכת מי שתייה דומים לאבזרים המיועדים למערכת כיבוי אש. נדרשת בדיקה של כול מערכת אספקת מים מי שתייה ללא דיחוי.
ג. ממצאי הביקורת שקיבלו דגש בכלי בקרה: 

1. מערכות אספקת מים:
1.1 מקור המים: הזנת מים למוסד ממערכת אספקת מים של המרכז המסחרי.

1.2 תכניות מערכת אספקת מים במוסד:
1.2.1 כפי שצוין תכנון מערכת אספקת מים בבניין החדש אינה תואמת למצב בשטח (למשל ראש מערכת אספקת מים, מערכת חיטוי משלים ועוד). לא הוצגה תכנית של רשת המים (דרישה מתאריך 17.01.14) יש לציין שהיעדר תכנית זו, אינו מאפשר:
2.1.1.1 ניהול נכון של תחזוקת  רשת המים.
                    2.1.1.2 בחינה וביקורת של רשת האספקה בתחומי המוסד.

                    2.1.1.3 קביעת נקודות דיגום ותוכנית דיגום. 

1.3 ניטור, רישום ודיווח: 
       במוסד מבצעים בדיקות מקרוביאליות חודשיות. אך:

1.3.1 למרות שיפור בבחירת נקודות הדיגום, בחירתם טרם מתבססת על משטר זרימת מים ורגישות הנקודות (צוין בבקרות הקודמות). למשל כלל לא מתבצע דיגום קווי אספקת מים חמים (יציאה ומים חוזרים). 

1.3.2 לא הוצגו תוצאות בדיקות כימיות (דרישה מבקרות הקודמות).
1.3.3 בעייתי ביותר דיגום ללגיונלה. כלל לא מתבצע דיגום במערכת אספקת המים החמים. בתאריך 30.04.17 בוצע דיגום בחדר אשפוז אחד בניין  A וחדר אשפוז אחד בבניין B. בתוצאות בדיקות מים לא מפורט מצב ברז בזמן הדיגום. לא ברורה הסיבה לדיגום מים חמים וקרים בכיור ומ"דוש" של אותם חדרים. לא בוצע דיגום במחלקה להנשמה ממושכת. הגדרות נקודות דיגום מים בתוצאות בדיקות מים אינן ברורות. חשוב לציין שם בניין ומחלקה. 

1.3.4  בדיקה האחרונה ריכוז חומר חיטוי בראש מערכת אספקת מים בוצע בתאריך 08.06.17, בחדרי אשפוז – 14.04.17.
1.3.5 אינו מספיק ניטור של טמפרטורת מים החמים. מדידה האחרונה בוצעה בתאריך 08.06.17! 

1.4 הגנת רשת מי שתייה מזרימה חוזרת: 

1.4.1 בראש מערכת אספקת מים למוסד קיימת הפרדת מערכות אספקת מים לצריכה סניטרית (כולל שתייה) וכיבוי אש – מערכת מתזים (ספרינקלרים).  
1.4.2  ברחבי המרכז מותקנים לפחות 15 אביזרים למניעת זרימה חוזרת בבניין הישן ולפחות 7 בבניין החדש. אבזרים בבניין הישן עברו בדיקה תקופתית. דו"חות בתוקף. לא הוצגו בדיקות מז"חים בבניין החדש, כולל מז"חים במערכת כיבוי אש, חדר אשפה ועוד. 

1.4.3 הפרדת מערכות מי השתייה ממערכות שאינן מי שתייה היא חלקית:

1.4.3.1 לא קיימת ההגנה הנדרשת במטבח של המוסד ומדללי דטרגנטים (דרישה מתאריך 17.01.14). 

1.4.3.2 בבניין החדש קיים חיבור – גיבוי מערכת כיבוי אש מרשת מי שתייה ללא הגנה.
1.4.3.3 לא הוצג מז"ח בהזנת מערכת כיבוי אש מבריכה טיפולית.

1.4.3.4 נעשו שינוים בהגנה על מערכת אספקת מים על הגג. לא הוצג מסמך על בדיקת מרווח אוויר בקו מילוי מים של בריכת אגירת מים לכיבוי אש על גם בניין הישן.

1.4.3.5 לא הוצגה סקירה מלאה של רשת המים במטרה לאתר את כל נקודות הסיכון כפי שנדרש בבקרה הקודמת. 
1.5 מערכת אספקת מים קרים:
בבניין החדש קיימת בריכת אגירת מים והותקנה מערכת חיטוי משלימה. אך:

1.5.1 מערכת חיטוי אינה פועלת. ריכוז חומר חיטוי פחות מנדרש – 0.14 מג"ל. חריגות בריכוז חומר חיטוי היו גם בזמן דיגום מים . למשל בתאריך 30.04.17, 28.05.17. בתאריך 17.03.17 ריכוז חומר חיטוי היה 0 מג"ל בכול נקודות דיגום.

1.5.2 מכסה כניסה לבריכת אגירת מי שתייה נמצאה במקלחת של בריכה טיפולית.
1.5.5 סימון צינורות אספקת מים חלקי.

     1.6 מערכות המים החמים:  
           1.6.1 בבניין הישן לא הוצגו פרטים על שינוי מערכות אספקת המים החמים. 
בעבר   חימום מים בוצעה ע"י דודים חשמליים שהותקנו מתחת לתקרה. 
לא הוצגו מסמכים על ניקוי וחיטוי תקופתיים (דרישות מבקרות הקודמות).                     

1.6.2 בבניין החדש קיימת מערכת חימום מים משולבת. שיטות חימום מים – תנור  חימום ומשאבות חום. מצב של המערכת שונה מהמפורט בתכנית שהוצגה בזמן הבקרה. כפי שנראה חימום מים מתבצע בשיטת מעגל סגור.  הנושא דורש בדיקה נוספת והצהרה מתכנן אינסטלציה. חסרים מדי טמפרטורה בכול שלב ושלב חימום מים ומערכת אספקת מים חמים.  בזמן הבקרה טמפרטורת מים בחדרי בניין החדש הייתה תקינה, אבל בזמן דיגום מים בתאריכים השונים היו חריגות בפרמטר הזה.
           1.6.3 מניעת כוויות: בשני בניינים הותקנו אבזרים למניעת כוויות.
לא הוצגו מסמכים הנדרשים כפי שנדרש (התאמה לת"י 5452: בדיקת מוצרים הבאים 
במגע עם מי שתייה ות"י 5463 למשגיחום). הדרישה הייתה גם בבקרה הקודמת. 
1.7. מניעת לגיונלה: בנוסף למפורט בסעיפים הקודמים יש להוסיף שבזמן הביקורת
לא הוגש חלק מהתיעוד הנדרש לפי הנחיות למניעת ריבוי חיידקי ליגיונלה.

2. מערכת סילוק שפכים:
2.1 לא הוגשה תכנית מערכת טיפול וסילוק שפכים במבנה הישן (דרישה מבקרה הקודמת).
2.2 פינוי שומן ממפריד שומן סדיר. אבל לא הוגש רישיון עסק לביובית
(דרישה מבקרה הקודמת).
3. בטיחות ומפגעי בטיחות:
לא הוצגו בדיקת מערכת חשמל מעודכנות (דרישה מבקרה הקודמת). לא הוצגה בדיקת חיבור גנרטורים חירום חדרי קירור של מטבח, משאבות מערכות אספקת מים קרים וחמים.
4. טיפול לא רפואי בגוף האדם:
       לא הוצג רישיון למבצעים את הטיפול (דרישה מבקרה הקודמת).
5. מערך הזנה - קבלה, טיפול והגשת מזון:
5.1 כללי:
5.1.1 לא הוגשו מסמכים המאשרים שיטת הפעלתו של המטבח (דרישה מבקרות קודמות). בזמן הבקרה במוסד מכינים מזון מראש ללא תנאים הנדרשים שמפורטים בהמשך.
5.1.2 לא הוגשו מסמכים על הדרכות בנושא תברואת מזון והפעלה נכונה של ציוד המטבח (צוין בבקרות הקודמות). 
5.1.3 לא הוצגו מסמכים על ביצוע בקרת תהליך קבלה, אחסון והכנת מזון כפי שנדרש. למשל לא נבדקו מוצרי בשר שנכנסו  למוסד בתאריכים 26.02.17,19.03.17. הבעיה הייתה בבקרות הקודמות. 
5.2        אספקת המזון במוסד ותהליך קבלתו במוסד:
בנוסף למפורט לעיל ולמרות הדרישות בבקרות הקודמות לא הוצגו מסמכים הנדרשים לספקי מזון (רישיונות עסק, יצרן, רישיונות לרכבי הובלה). אין התאמה בין הספקים המפורטים בתעודות משלוח ומסמכים שהוצגו. בהתאם לכלי בקרה בתחום בריאות הסביבה " בהיעדר רישיונות מתאימים (סימון פסילת הכנת מזון), תופסק בדיקת נושא הכנת מזון פרט למחסן מזון  - 0 נקודות לנושא".  מסיבה הזו בזמן הבקרה במטבח של המוסד עבר בדיקה רק תהליך הכנת מזון לאספקתו למחלקות.
5.3       טיפול במזון מוכן במטבח, אספקת מזון למחלקות והגשתו למאושפזים:
5.3.1 למרות חוסר התנאים הנדרשים במטבח ממצאי הביקורת מצביעים על הכנת מזון מראש. טמפרטורת מזון שהכינו מראש, יום לפני הבקרה הייתה: קציצות – 9.4, עוף – 9.0 מעלות צ'. טמפרטורה בחדר קירור למזון מוכן הייתה 9.2 מעלות צ'. במקרר לא קיים רשם טמפרטורה ומערכת התראה על טמפרטורה לא תקינה.  על חלק מהגסטרונומים עם מזון מוכן אין פרטים על יום הכנתו. לא קיים מעקב על זמן קירור מזון במקרר לקירור מהיר ותהליך "חימזור". הוסבר להנהלת המוסד שהמזון יכול לגרום לנזק בריאותי. לא דווח על החלטות הנהלת המוסד בנושא.  ליקויים המפורטים בסעיף זה חוזרים על עצמם מבקרה לבקרה.

לאחר סיום הבקרה בתאריך, 09.07.17 הוצג חו"ד מקדמי של לשכת הבריאות רחובות מתאריך 29.06.14 לתכנית המטבח והפעלתו.  המסמך לשנה בלבד. הוא מתייחס להפעלת המטבח בשיטה "בשל – צנן" בשבתות וחגים בלבד ובתנאים מסוימים.  המטבח אינו תואם לדרישות הנ"ל.
5.3.2 סלטים ומוצרי מזון חלביים בטמפרטורה 6.5 מעלות צ' מעבירים לטרמופורטרים ומאחסנים בחדר קירור. המערך אינו תקין.
5.3.3 מזון קר מספקים למחלקות בטרמופורטרים. לא הוגדר מקום לשטיפתם.
5.3.4 במחלקות מעבירים את המזון לעגלות חימום. טמפרטורת כול סוגי המזון החם הייתה בניגוד לדרישות הקיימות – 51.3 – 55.2 מעלת צ' (צוין בבקרות הקודמות). 
5.3.5 מזון מרוסק: כול המזון המרוסק היה לפני הגשה בטמפרטורה 41.1 – 47.8 מעלת צ'. אין דגימות מזון מרוסק.
5.3.6 תהליך "חימזור" מזון (כולל מזון מרוסק) לקוי ומסוכן ביותר (צוין בבקרות הקודמות).
5.3.7 טמפרטורה במקרר שבמטבחון מחלקתי – 23.4 - 17.2 מעלות צ'.
5.3.8 במחלקות לאחסון מזון משתמשים באריזות מפלסטיק. לא הוצגו מסמכים המאפשרים זאת.
5.3.9 עגלות חימום ללא מדי טמפרטורה. העגלות נשטפות בפרוזדור מחלקה.
5.3.10 במטבחון של המחלקה משתמשים לניקוי אזור עבודה במטליות רב פעמיות.
סיכום:

1. על הנהלת המוסד לתקן את הליקויים תוך 3 חודשים. הערות ועדת רישוי יש לבצע במלואן מידית. ליקויים  במערך מזון והבטחת איכות מי שתייה - לתקן ללא דיחוי. על תיקון הליקויים יש לדווח ללשכת הבריאות מחוזית ונפתית. החלטה על שימוש במזון מוכן לאכילה שאוחסן בחדר קירור יש להעביר לאגף לגריאטריה לאחר קבלת דו"ח מסכם את הבקרה.

2. כול שינוי בתשתית ובמערך מזון צריך להיות מאושר ע"י לשכת הבריאות רחובות.

3. חשוב להרחיב פעילות מב"ס של המוסד.
8.     תשתיות ותחזוקה : 
כללי:
בי"ח נאות המושבה פועל בשני מבנים אחד נפתח ב- 2003 והשני ב- 2017 . שני המבנים בנויים בצורה מרווחת. המבנה החדש  מפואר ומאובזר בציוד חדיש ומשוכלל . לבית החולים חניה גדולה לרשות המבקרים ובית החולים קרוב לתחנה המרכזית של נס ציונה.
תחומים לתיקון ושיפור:
1. כל הממק"ים במבנה הישן משמשים למחסנים. בממ"ק בקומה 1 יש מכבסה קבועה שלא ניתנת להזזה. יש לפנותה.
2. יש להוריד את הכיסוי מגלאי העשן שנמצא במכבסה, ולסגור נקודת חשמל חשופה.
3. אין חדר אחיות במחלקות במבנה הישן- יש צורך לדאוג שיהיה.
4. אחים/יות וכוחות עזר לובשים את אותם מדים באותו צבע. יש להבדיל בצבע המדים בין אחיות לכוחות עזר.
5. האוורור בחדרי השירותים בכל בית החולים עובד על פי שעון שבת בשעות מסוימות. יש לדאוג שאוורור יעבוד לאחר השימוש בשירותים בכל שעות היממה.
6. במרפסת של קומה 2 במבנה החדש יש לסגור במכסה את בורות הניקוז.
7. בכל המרפסות הצמודות למחלקות במבנה החדש יש להכניס צמחיה.
8. יש לתקן לחצן מצוקה במקרר הפשרה.
9. יש לתקן תאורה במקרר של האוכל המוכן.
נספח ג'
תקן מול מצבה- כוח אדם מנהלי  ל- 180 מיטות סיעודיות
90 מיטות תשושי נפש ו- 72 מיטות סיעוד מורכב תומך
36 מיטות שיקום ו- 24 הנשמה ממושכת 
	
	תקן כוח אדם נדרש מינימלי ברוטו
	כוח אדם בפועל ברוטו

	מנהל
	1
	2

	מנהל רפואי
	0.5 מומחה בגריאטריה
	0.5 מומחה בגריאטריה

	אם בית
	4
	4

	מזכירה
	4
	9

	ע' ניקיון
	18
	10

	טבח
	1
	2 במטבח המרכזי

	עובדי מטבח
	12
	6 במטבחונים + עובדות במטבחונים

	תחזוקה
	4
	2

	מחסנאי
	1
	2.5

	חצרן/גנן
	1.08
	שרות קנוי

	שומרים
	-
	5

	משגיח כשרות
	2.04
	0.5

	מכבסה
	-
	3

	מנהלת שרות תזונה
	
	 נמצאת בחופשת לידה

	מנהלת שרות פיזיותרפיה
	
	0.55

	מנהלת שרות ריפוי בעיסוק
	
	0.33


תקן מול מצבה כוח אדם מקצועי - ל-189 מיטות סיעודיות
92 מיטות תשושי נפש  
	
	תקן כוח אדם נדרש מינימלי ברוטו
	כוח אדם בפועל ברוטו

	רופא
	3.85
	4.6

	אחות ראשית
	1
	1  

	ס. אחות ראשית
	1
	1 –  2 עובדות

	אחיות
	47.90
	67.25 מתוכם 57 מוסמכות

	אחות חת"ש
	
	0.5

	אחות אבטחת איכות
	
	1

	מפקחת קלינית 
	
	0.5

	כוח עזר
	102
	111

	פיזיותרפיה
	3.39
	3.57

	סייע פיזיותרפיה
	
	1.65

	תזונה
	1.40
	1.65

	ריפוי בעיסוק
	1.5
	1.54

	תעסוקה
	4.16
	7

	עו"ס
	2.81
	2.85

	קלינאית תקשורת
	0.2
	0.19

	רוקח
	0.60
	0.8  לכל בית החולים


תקן מול מצבה - כוח אדם מקצועי ל-75 מאושפזים בסטאטוס סיעוד מורכב:

	
	תקן כוח אדם נדרש מינימלי ברוטו
	כוח אדם בפועל ברוטו

	רופא
	6.25 מתוכם 2.08 מומחה בגריאטריה
	5 מתוכם 1 מומחה בגריאטריה

	אחיות
	35.41 מתוכם 16.6 מוסמכות
	28.15 מתוכם 18.9 מוסמכות

	כוח עזר
	16.66
	26

	פיזיותרפיה
	1.04
	1.1

	סייע פיזיותרפיה
	
	1.24

	תזונה
	1.04
	1.1

	ריפוי בעיסוק
	1.04
	1.1

	תעסוקה
	0.52
	3

	עו"ס
	1.04
	1

	קלינאית תקשורת
	0.21
	0.14


תקן מול מצבה כוח אדם מקצועי – 40 מאושפזים בסטטוס שיקום 
	
	תקן כוח אדם נדרש מינימלי ברוטו
	כוח אדם בפועל ברוטו

	רופא
	3.89 מתוכם 1.1 מומחה בגריאטריה  0.5 מומחה בשיקום 
	2.5 מתוכם 0.5 מומחים בשיקום 

	אחות
	14.99 מתוכם 8.3 מוסמכות
	17.3 מתוכם 16.8 מוסמכות

	כח  עזר
	12.21
	17.6

	פיזיותרפיה
	2.78
	3.71

	סייע פיזיותרפיה
	1.11
	1.4

	תזונה
	0.56
	0.52

	ריפוי בעיסוק
	2.22
	2.86

	תעסוקה
	0.56
	3

	עו"ס
	0.83
	1

	קלינאית תקשורת
	0.83
	0.825

	פסיכולוג
	0.28
	-


תקן מול מצבה כוח אדם מקצועי – 24 מיטות מונשמים

בפועל 13 מאושפזים מונשמים  
	
	תקן כ"א נדרש
מנהלי לפי 13 מאושפזים
	תקן כוח אדם נדרש מינימלי ברוטו
	כוח אדם בפועל ברוטו

	רופא
	2.16
	4
	4 מתוכם  0.5 מומחה בגריאטריה , 0.5 מומחה בטיפול נמרץ

	אחיות
	11.36 מתוכם 6 מוסמכות
	21 מתוכם 11 מוסמכות
	16.6 מתוכם 15.6 מוסמכות

	כח עזר
	7.03
	13
	12.5

	פיזיותרפיה
	1.35
	2.5
	2.2

	תזונה
	0.14
	0.25
	0.36

	ריפוי בעיסוק
	1.08
	2.00
	1.93

	תעסוקה
	
	
	3

	עו"ס 
	0.54
	1
	1.1

	קלינאית  תקשורת
	0.11
	0.25
	0.22

